qundao/data-zh-poetry huggingface dataset:
尧峰读书五首·其三
作者：汪琬
朝代：明
体裁：古风

昔我先大夫，早被京兆荐。著述鄙小儒，往往贯笺传。赋命胡不延，识者每嗟唁。羁贯奉遗书，稍爱趋笔砚。虽踰三纪馀，手泽犹未散。家学讵易承，勉旃绍编缮。
尧峰读书五首·其二
作者：汪琬
朝代：明
体裁：古风

自少耽诗笔，鉥心擢胃肾。文章一小技，几受壮夫哂。迟暮玩遗经，庶几改前轸。愿以所得馀，讲说被童龀。东家章句生，所得略矛盾。恪守先正言，吾其谢不敏。
尧峰读书五首·其五
作者：汪琬
朝代：明
体裁：古风

百金置石田，十金置茅榭。潜郎荷主恩，甫病即得谢。所惭腰脚衰，无力事躬稼。屣步携一编，出门荫桑柘。稍值会心境，高吟达旁舍。勿为渴吻忧，邻浆幸容借。
尧峰读书五首·其四
作者：汪琬
朝代：明
体裁：古风

日者文格衰，剽剟见瑕瘢。类以蛙黾鸣，仰欲希铃銮。归王逝不作，敢望柳与韩。嗟予异流俗，嗜好区咸酸。端坐讽六经，要使正气完。诸子且拨置，卑之况稗官。
屡得王十一书赋此寄荅
作者：汪琬
朝代：明
体裁：七言律诗

久矣孤踪与俗妨，敢烦简札问行藏。新篘酒熟聊长醉，旧读书残已健忘。泉石清妍供棐几，烟霞璀璨溢巾箱。吴侬胜事君知否，手植荼梅渐渐长。
屡辱侍读王先生以卢藏用种明逸常彝甫见嘲未敢用鄙句唐突又蒙赐口号四章语意郑重督和甚切勉遵无言不酬之义敬答四首以当解嘲
作者：汪琬
朝代：明

江外重山接五湖，十年何幸住潜夫。诗翁但恋金门直，曾见渔洋树色无。芭谭相忆不胜情，竟彻皋比奉檄行。车服傥缘稽古力，便须飞札报诸生。暂因移疾守柴扃，曾是含香侍汉廷。太史错占天上象，岁星元异少微星。明年春水引归帆，的合移家占一岩。从此不称前进士，故人亲授隐君衔。
屡辱侍读王先生以卢藏用种明逸常彝甫见嘲未敢用鄙句唐突又蒙赐口号四章语意郑重督和甚切勉遵无言不酬之义敬答四首以当解嘲·其二
作者：汪琬
朝代：明

芭谭相忆不胜情，竟彻皋比奉檄行。车服傥缘稽古力，便须飞札报诸生。
屡辱侍读王先生以卢藏用种明逸常彝甫见嘲未敢用鄙句唐突又蒙赐口号四章语意郑重督和甚切勉遵无言不酬之义敬荅四首以当解嘲·其一
作者：汪琬
朝代：明
体裁：七言绝句

江外重山接五湖，十年何幸住潜夫。诗翁但恋金门直，曾见渔洋树色无。
屡辱侍读王先生以卢藏用种明逸常彝甫见嘲未敢用鄙句唐突又蒙赐口号四章语意郑重督和甚切勉遵无言不酬之义敬荅四首以当解嘲·其三
作者：汪琬
朝代：明
体裁：七言绝句

暂因移疾守柴扃，曾是含香侍汉廷。太史错占天上象，岁星元异少微星。
屡辱侍读王先生以卢藏用种明逸常彝甫见嘲未敢用鄙句唐突又蒙赐口号四章语意郑重督和甚切勉遵无言不酬之义敬荅四首以当解嘲·其二
作者：汪琬
朝代：明
体裁：七言绝句

芭谭相忆不胜情，竟彻皋比奉檄行。车服倘缘稽古力，便须飞札报诸生。
屡辱侍读王先生以卢藏用种明逸常彝甫见嘲未敢用鄙句唐突又蒙赐口号四章语意郑重督和甚切勉遵无言不酬之义敬荅四首以当解嘲·其四
作者：汪琬
朝代：明
体裁：七言绝句

明年春水引归帆，的合移家占一岩。从此不称前进士，故人亲授隐君衔。
山中杂兴四首·其一
作者：汪琬
朝代：明
体裁：古风

月晕风欲起，云斑霜旋浓。五行书未熟，占候问村农。
山中杂兴四首·其三
作者：汪琬
朝代：明
体裁：古风

叶落先萎黄，萍枯先黮紫。衰至固有端，人生亦尔尔。
山中杂兴四首·其二
作者：汪琬
朝代：明
体裁：古风

鸡寒每上距，牛怒辄砺角。一物一性情，门中试商略。
山中杂兴四首·其四
作者：汪琬
朝代：明
体裁：古风

虾能幻蜻蛉，蠹亦蜕胡蝶。问君孰尸之，变化尔许捷。
山中游仙诗四十首·其一
作者：汪琬
朝代：明
体裁：七言绝句

门前涧壑上虚空，画断尘凡迥不通。除是施符兼卖药，偶然身到市廛中。
山中游仙诗四十首·其七
作者：汪琬
朝代：明
体裁：七言绝句

自是仙都降谪身，偶来游戏了前因。收猪牵犬皆容易，怕作天边守厕人。
山中游仙诗四十首·其三
作者：汪琬
朝代：明
体裁：七言绝句

黄精巨胜绕溪生，服食多年骨渐轻。只恐嫌疑干杀戒，杞根如犬不教烹。
山中游仙诗四十首·其三十
作者：汪琬
朝代：明
体裁：七言绝句

精思床上坐閒身，稍悟光天似宿因。但使群真容受易，不妨长作守门人。
山中游仙诗四十首·其三十一
作者：汪琬
朝代：明
体裁：七言绝句

惯学冥心惯隐形，洞门寂寂不烦扃。谁供汲水看丹灶，半是飞符役六丁。
山中游仙诗四十首·其三十七
作者：汪琬
朝代：明
体裁：七言绝句

门前累月绝行踪，坐守丹垆不启封。竹杖一枝斜倚壁，无人知是葛陂龙。
山中游仙诗四十首·其三十三
作者：汪琬
朝代：明
体裁：七言绝句

鬓能返黑颊重红，游戏尘凡迥不同。除厕种蔬虽贱役，姓名标在玉函中。
山中游仙诗四十首·其三十九
作者：汪琬
朝代：明
体裁：七言绝句

盛取流霞与客尝，惭无一物侑瑶觞。半酣忽出消梨实，破鼻清芬冰齿凉。
山中游仙诗四十首·其三十二
作者：汪琬
朝代：明
体裁：七言绝句

碧桃丹草绕汀洲，况有琼浆注玉瓯。似此洞天留不住，笑伊刘阮未风流。
山中游仙诗四十首·其三十五
作者：汪琬
朝代：明
体裁：七言绝句

玉芝石髓每尝新，兼鍊松脂不厌频。他日身毛俱绀绿，飞行惊杀采樵人。
山中游仙诗四十首·其三十八
作者：汪琬
朝代：明
体裁：七言绝句

寂寂花阴夜色赊，降真香烬月轮斜。下坛手写朝元曲，不倩人间蔡少霞。
山中游仙诗四十首·其三十六
作者：汪琬
朝代：明
体裁：七言绝句

飘然醉下市楼时，过客传观壁上诗。怪杀数行殊黯澹，不知是墨是榴皮。
山中游仙诗四十首·其三十四
作者：汪琬
朝代：明
体裁：七言绝句

来往名山疾若飞，褒中携得彩霞归。相烦玉女亲裁剪，要制朝元五色衣。
山中游仙诗四十首·其九
作者：汪琬
朝代：明
体裁：七言绝句

芭蕉滴露竹凝烟，晓气澄清物态妍。手拂案头玄玉砚，明窗点勘洞灵篇。
山中游仙诗四十首·其二
作者：汪琬
朝代：明
体裁：七言绝句

茅屋三间不染尘，松风萝月独相亲。空山不要閒钱使，点得黄金别赠人。
山中游仙诗四十首·其二十
作者：汪琬
朝代：明
体裁：七言绝句

养得青鸾骨相奇，松间月下舞□褷。任渠媮吃琼田草，不爱升天未要骑。
山中游仙诗四十首·其二十一
作者：汪琬
朝代：明
体裁：七言绝句

自分平生似蠹鱼，爱穿经籍略无馀。玉皇若赐先生号，乞掌琅嬛洞里书。
山中游仙诗四十首·其二十七
作者：汪琬
朝代：明
体裁：七言绝句

自入深山不记年，花开花落报春天。社公雨过青泥润，鞭起乖龙耕玉田。
山中游仙诗四十首·其二十三
作者：汪琬
朝代：明
体裁：七言绝句

解后诸真下白云，邀来对奕赌清尊。斜阳满地松阴转，却赚樵人访子孙。
山中游仙诗四十首·其二十九
作者：汪琬
朝代：明
体裁：七言绝句

寿藤珍木影纷纷，谷鸟鸣春不记群。开遍绯桃三万树，外人遥认是红云。
山中游仙诗四十首·其二十二
作者：汪琬
朝代：明
体裁：七言绝句

醉舞狂歌众共哗，略施狡狯也堪誇。空中噀酒俱成雨，坐上怀钱旋得瓜。
山中游仙诗四十首·其二十五
作者：汪琬
朝代：明
体裁：七言绝句

来耳仍云杳莫寻，人间岁月易骎骎。眼看清浅蓬莱水，不觉回头已陆沉。
山中游仙诗四十首·其二十八
作者：汪琬
朝代：明
体裁：七言绝句

竹径松篱一两层，爱除岁叶剪荒藤。门庭须是常修洁，要候佗年带宅升。
山中游仙诗四十首·其二十六
作者：汪琬
朝代：明
体裁：七言绝句

松露泠泠桂魄明，酒酣屡自度新声。人间丝竹不中和，乞借双成白玉笙。
山中游仙诗四十首·其二十四
作者：汪琬
朝代：明
体裁：七言绝句

留客无烦杀不鸣，胡麻饭软玉浆清。煨来白石形如芋，鬻就黄精味似饧。
山中游仙诗四十首·其五
作者：汪琬
朝代：明
体裁：七言绝句

要插金貂侍玉宸，暂从福地养閒身。人閒宰相成何事，却误卢郎隔两尘。
山中游仙诗四十首·其八
作者：汪琬
朝代：明
体裁：七言绝句

携得丹垆与药函，独寻洞府占崭岩。上清箓上书名氏，羞受山中宰相衔。
山中游仙诗四十首·其六
作者：汪琬
朝代：明
体裁：七言绝句

只种珙花采玉芝，此身久矣遣三尸。生年甲子都忘了，略记羲皇画卦时。
山中游仙诗四十首·其十
作者：汪琬
朝代：明
体裁：七言绝句

欲求丹药固形神，每为无师未得真。满坐谈玄堪一笑，只应佣客是奇人。
山中游仙诗四十首·其十一
作者：汪琬
朝代：明
体裁：七言绝句

从来岩洞隔尘氛，谁共谈玄入夜分。鬻取琪花滤云液，拟飞折柬约茅君。
山中游仙诗四十首·其十七
作者：汪琬
朝代：明
体裁：七言绝句

谪向尘寰近百年，敢希幢节下云烟。而今懒应虚皇制，合把文章让鬼仙。
山中游仙诗四十首·其十三
作者：汪琬
朝代：明
体裁：七言绝句

洞中花药四时栽，牢锁重扉不遣开。为是玉桃方著子，直须防有岁星来。
山中游仙诗四十首·其十九
作者：汪琬
朝代：明
体裁：七言绝句

睡诀由来自有真，渐调心息欲通神。梦中已了飞腾术，夜夜朝元向玉宸。
山中游仙诗四十首·其十二
作者：汪琬
朝代：明
体裁：七言绝句

几有阴符鼎有丹，降真一炷尽盘桓。山君代守林间杏，社鬼分供醮处坛。
山中游仙诗四十首·其十五
作者：汪琬
朝代：明
体裁：七言绝句

流连药肆酒家楼，溷迹人间几度秋。昨访安期到东海，采云一朵作扁舟。
山中游仙诗四十首·其十八
作者：汪琬
朝代：明
体裁：七言绝句

偶来城市值亲知，惊怪容颜似小时。欲识起居奇诀否，不过服液漱华池。
山中游仙诗四十首·其十六
作者：汪琬
朝代：明
体裁：七言绝句

怪石幽泉曲绕村，道旁药草杂兰荪。世人几个能相觅，未要乖龙守洞门。
山中游仙诗四十首·其十四
作者：汪琬
朝代：明
体裁：七言绝句

肉芝火枣未为珍，难侑流霞一盏春。传语麻姑肯相忆，不妨为我脯麒麟。
山中游仙诗四十首·其四
作者：汪琬
朝代：明
体裁：七言绝句

端坐绳床理篆烟，拟笺易卦未终篇。掷杯画水儿嬉事，弃置神通五百年。
山中游仙诗四十首·其四十
作者：汪琬
朝代：明
体裁：七言绝句

年年山下守茅茨，争讶升腾乃尔迟。合取药成犹未吃，直缘身恋太平时。
山中药尽而病未已怅然赋此
作者：汪琬
朝代：明
体裁：五言律诗

黄叶如衰面，清霜映短髯。三彭差易制，二竖固难砭。寂寂收云帙，深深下荻帘。参苓都不属，太息与贫兼。
岁暮杂咏十二首·其一
作者：汪琬
朝代：明
体裁：七言绝句

侠少场中气最雄，而今飘泊等秋蓬。一双种菜持螯手，懒拓蓝田数石弓。
岁暮杂咏十二首·其七
作者：汪琬
朝代：明
体裁：七言绝句

柏叶麻秸绕户新，历头计日又逢春。无才间却毛锥子，剩写桃符饟比邻。
岁暮杂咏十二首·其三
作者：汪琬
朝代：明
体裁：七言绝句

一两柴车一钓轮，往还多在五湖濒。平生骨相元寒乞，领取头衔是散人。
岁暮杂咏十二首·其九
作者：汪琬
朝代：明
体裁：七言绝句

里俗纷纷须馈岁，官符续续要输仓。先生也探梅花信，恰与儿曹一例忙。
岁暮杂咏十二首·其二
作者：汪琬
朝代：明
体裁：七言绝句

瓦上新霜点点斑，篱门落木接溪湾。试抬头向西南望，刚露支硎半角山。
岁暮杂咏十二首·其五
作者：汪琬
朝代：明
体裁：七言绝句

纷纷好事屡回车，绕径蓬蒿数尺馀。莫道杜门真左计，要将菜饭了残书。
岁暮杂咏十二首·其八
作者：汪琬
朝代：明
体裁：七言绝句

朔吹将阑冻雾开，春前风味亦悠哉。韭芽菘甲参差发，虾虎鲀鱼次第来。
岁暮杂咏十二首·其六
作者：汪琬
朝代：明
体裁：七言绝句

丛丛兰蕙方抽萼，淡淡茶梅渐著花。春色不随年岁例，破寒先到野人家。
岁暮杂咏十二首·其十
作者：汪琬
朝代：明
体裁：七言绝句

老懒情怀病发踪，故应墐户与支筇。如何又被无生误，赚入山僧保社中。
岁暮杂咏十二首·其十一
作者：汪琬
朝代：明
体裁：七言绝句

烧烛初开守岁筵，眼中儿女笑相牵。乃翁不合时宜甚，犹撚残须酢瓮边。
岁暮杂咏十二首·其十二
作者：汪琬
朝代：明
体裁：七言绝句

风流怕作啖名客，文字羞为卖菜佣。环海九州如许大，只愁无处著渠侬。
岁暮杂咏十二首·其四
作者：汪琬
朝代：明
体裁：七言绝句

乞得残骸岁月更，药垆茶灶镇常清。少年婚娶中年宦，一笑明明是隔生。
巴州歌二首再送陆知州·其一
作者：汪琬
朝代：明
体裁：七言绝句

滕王亭子与云齐，千尺朱阑万仞梯。无那使君登眺处，满檐山色杜鹃啼。
巴州歌二首再送陆知州·其二
作者：汪琬
朝代：明
体裁：七言绝句

巴女烧畬剑水边，巴儿醉舞玉山前。琴台铃阁清如水，帘外无人讼芋田。
庭中绿萼梅始花二首是时春已半矣·其一
作者：汪琬
朝代：明
体裁：七言绝句

雄蜂雌蝶不胜猜，雪压霜欺缓缓开。本与春风相间阔，今年偏作杏花媒。
庭中绿萼梅始花二首是时春已半矣·其二
作者：汪琬
朝代：明
体裁：七言绝句

黄莺出谷燕差池，犹有残葩一两枝。烟柳露桃皆后进，偶然相值艳阳时。
延客
作者：汪琬
朝代：明
体裁：五言律诗

延客上茅堂，贫家治具忙。瓦盆倾白堕，土锉熟黄梁。笋斸猫头大，莼捞雉尾长。少留君勿恤，风月足徜徉。
张六子不食蟹诗以戏之
作者：汪琬
朝代：明
体裁：古风

野凫肥可羹，江鲈鲜可斫。更取蟹谱观，相劝烹郭索。千村罢亚如云屯，昨日输芒朝海神。试评尖团谁最美，二者风味皆可人。小著姜醯计非左，俛视鱼虾殊琐琐。嗟君不食意若何，食指必摇颐必朵。赤玉之盘黄金脂，酒酣奚但将螯持。君不见过江伧父非书簏，仅得蟛蜞贮空腹。
张敦复前辈言汪苕文此行固善矣恨其不肯从陆不及归赏牡丹耳予闻之失笑今日谷雨正牡丹盛开时也以水涸滞舟清源感赋二首·其二
作者：汪琬
朝代：明
体裁：七言绝句

故里春光到斗茶，尚随凫鸭宿晴沙。也知骨相殊酸薄，无福能看富贵花。
归田
作者：汪琬
朝代：明
体裁：七言律诗

试将朝市挍林泉，得失分明莫怅然。吏牒何如书绕架，官衫未胜褐装绵。猿雏侍立当胥史，榆荚飞来算俸钱。若使宦游身便老，也应追悔不归田。
徐步
作者：汪琬
朝代：明
体裁：七言绝句

凭个村童代短藜，偶然徐步画桥西。斜阳已是无多了，惟有归禽称意啼。
得兰儿家信作
作者：汪琬
朝代：明
体裁：七言律诗

自入春明又判年，药囊衣襆故依然。病身寄迹如宾雁，稚子催归学社鹃。去国但求锄菜地，挂帆须趁养花天。从今莫作官人看，皓首庞眉是散仙。
得野凫湖蟹具馔作
作者：汪琬
朝代：明
体裁：五言律诗

深秋风物好，小妇职砧刀。肥脆粗宜臛，尖团薄带糟。长腰供软饭，短水具新醪。未负便便腹，摩挲老兴豪。
微香阁
作者：汪琬
朝代：明
体裁：五言律诗

楼居仙所好，吾亦暂游行。木落全湖现，天寒众壑清。乱云随地涌，老树与檐平。深愧黄冠叟，幽栖了一生。
忆宋牧仲黄州
作者：汪琬
朝代：明

齐安道上风土嘉，修篁卢橘森槎丫。使君簿领本无几，日未停午先放衙。徐呼官骑出江郭，蹋遍篱笋穿林花。青山隔岸敛晴雾，赤矶映水蒸明霞。竹鸡乱啼江路晚，乘兴径入鱼蛮家。我闻髯翁昔寓此，曾借隙地开耕畬。荷锄自种元修菜，赋诗屡乞桃花茶。有时月出江水碧，招携佳客浮轻楂。可怜遗迹渺难问，流传两赋人犹夸。使君南行颇快意，安用凭吊生咨嗟。江山风月不易得，殊胜贾傅官长沙。计期已见三寒食，明年候汝趋京华。
忆宋牧仲黄州
作者：汪琬
朝代：明
体裁：古风

齐安道上风土嘉，修篁卢橘森槎牙。使君簿领本无几，日未停午先放衙。徐呼官骑出江郭，蹋遍篱笋穿林花。青山隔岸敛晴雾，赤矶映水蒸明霞。竹鸡乱鸣江路晚，乘兴径入鱼蛮家。我闻髯翁昔寓此，曾借隙地开耕畬。荷锄自种元修菜，赋诗屡乞桃花茶。有时月出江水碧，招携佳客浮轻查。可怜遗迹渺难问，流传两赋人犹誇。使君南行颇快意，安用冯吊生咨嗟。江山风月不易得，殊胜贾傅官长沙。计期已见三寒食，明年候汝趋京华。
忆江氏园亭
作者：汪琬
朝代：明
体裁：七言律诗

君家卜筑倚花泾，风物佳时许叩扃。石骨透烟通体绿，松身卧藓一边青。纵横药树穿藤架，破碎溪山上画屏。记得年前曾往返，而今相忆鬓星星。
怀从叔川中
作者：汪琬
朝代：明
体裁：五言律诗

忆自沧江别，秋风泪满衣。已嗟行路远，况复寄书稀。雪尽巴流急，云深栈树微。相思如杜宇，长绕锦城飞。
怀尧峰时方闭户城西
作者：汪琬
朝代：明
体裁：五言律诗

最好夕阳天，支筇古岸边。微云度归鸟，疏雨歇鸣蝉。柳港欢渔鼓，茭塘聚鸭船。病身思小适，悔寄郭西偏。
怀张隐君六子
作者：汪琬
朝代：明
体裁：五言律诗

故国风光早，惟应旅客知。野田挑菜日，村屋焙蚕时。隐隐渔家鼓，翻翻里社旗。庞眉旧邻叟，徙倚倍相思。
怀故山
作者：汪琬
朝代：明
体裁：古风

往者山居时，把茅仅覆首。颓垣累文石，小径编柽柳。位置粗得宜，山色落吾手。自从辱弓旌，待命阙门久。诸公悉雄才，自顾独老丑。辟若宫县中，杂以一土缶。何当蒙放罢，戴高而履厚。骑驴出软土，放船逐晴浏。二月草如茵，三月花如绶。往来故山间，常得招邻叟。黄肥村社鸡，白酽市楼酒。葵菜与莼丝，一一可馋口。浩歌金石鸣，醉墨龙蛇走。不知钟鼎食，能敌此乐否。计之亦已热，浮名信何有。敢向康衢旁，蝇营复狗苟。
思嗜轩诗
作者：汪琬
朝代：明
体裁：古风

中庭枣实何离离，先生去矣不可追。平生绝似子曾子，每逢剥枣朵我颐。郎君能泣蓼莪句，秋霜春露凄然处。目望昭亭墓上云，手扳艺圃池头树。
怡老园访王子勤中留赠
作者：汪琬
朝代：明
体裁：七言律诗

君家第宅百年遗，雅与炎天物色宜。杨柳小桥通窄径，芙蓉曲岸枕平池。鹊炉细细焚沈水，鹅绢时时写折枝。但卷画帘冯棐几，全胜裙屐冶游儿。
感事四首·其一
作者：汪琬
朝代：明
体裁：五言律诗

闻道征南将，群推颇牧良。旌旗昏白昼，歌吹沸斜阳。少府持筹急，中权运策长。王师无战阵，坐见井蛙亡。
感事四首·其三
作者：汪琬
朝代：明
体裁：五言律诗

稍见饥鹰附，犹闻跃马争。荆襄空守险，秦越又徵兵。燐火明荒草，妖狐啸废城。遗黎俱野哭，回首忆升平。
感事四首·其二
作者：汪琬
朝代：明
体裁：五言律诗

日者凶门凿，于今未奏功。啼乌栖幕上，巢燕乳林中。刍牧三方遍，征徭万国同。庙堂频旰食，何以慰宸衷。
感事四首·其四
作者：汪琬
朝代：明
体裁：五言律诗

太白犹芒角，天心讵可知。舆儓皆仕宦，保社渐流移。反侧情难测，诛求力不支。病身方忍死，愿见凯旋时。
感物四首·其一
作者：汪琬
朝代：明
体裁：古风

燕麦颇翩翻，马兰亦娇姹。小草剧可办，寄人篱落下。
感物四首·其三
作者：汪琬
朝代：明
体裁：古风

鸠声下雨旸，蛙声占旱潦。蠢㦲之二虫，自谓知天道。
感物四首·其二
作者：汪琬
朝代：明
体裁：古风

古木附陵苕，败垣萦薜荔。物类喜攀援，孤立良非易。
感物四首·其四
作者：汪琬
朝代：明
体裁：古风

楂楂争鹊欢，纷纷斗蚁聚。所得能几何，贾勇乃如许。
愿得二首·其一
作者：汪琬
朝代：明
体裁：七言绝句

林间布谷一声鸣，桑圃阴阴麦垄平。愿得世为乡有秩，缘袍皂盖劝春耕。
愿得二首·其二
作者：汪琬
朝代：明
体裁：七言绝句

一村姓氏比朱陈，努力耕桑不患贫。愿得与渠轮社户，共携箫鼓乐田神。
戏堆雪为小山作歌示虞升
作者：汪琬
朝代：明
体裁：古风

长安蚤春雪一尺，紫陌泥深马蹄没。骄阳不出浮云阴，惟有饥乌啼最剧。玉遮主人本爱山，偶然堆雪临柴关。孤峦窈窕众壑邃，何异楞伽邓尉间。主人爱山兼爱客，相对不妨浮大白。桦烛未跋酒未阑，雪山玉山共欹仄。
戏赠道者
作者：汪琬
朝代：明
体裁：古风

门前竹石承飞流，与世略如风马牛。茯苓作汤芝作脯，松醪一醉三千秋。飘须纯黑颜微红，时时采药登高峰。今年别我泰山去，定缘玉检将东封。
戏遣二首·其一
作者：汪琬
朝代：明
体裁：七言绝句

间居何以养衰疲，麦作餦餭菜作糜。若待赐金供会饮，百年未有乞身时。
戏遣二首·其二
作者：汪琬
朝代：明
体裁：七言绝句

苫茅架竹最艰难，三尺低檐一尺栏。尽著垫巾犹有碍，可能容汝切云冠。
扬州怀古杂诗四首·其一
作者：汪琬
朝代：明
体裁：七言绝句

水调歌残翠黛消，几枝烟柳曳寒潮。隋家何限伤心事，第一休过廿四桥。
扬州怀古杂诗四首·其三
作者：汪琬
朝代：明
体裁：七言绝句

水殿花飞杜宇愁，木兰亭下咽寒流。无人更唱安公子，红蓼青蒲两岸秋。
扬州怀古杂诗四首·其二
作者：汪琬
朝代：明
体裁：七言绝句

艳骨香魂怨月明，荒村剩有玉钩名。春风吹遍青青草，直到雷塘不断生。
扬州怀古杂诗四首·其四
作者：汪琬
朝代：明
体裁：七言绝句

琼花摧折玉钩荒，后土夫人㝱雨长。惟有田家逢社火，竞吹笙笛迓韦郎。
抵家再次前韵
作者：汪琬
朝代：明
体裁：七言律诗

归到柴门接岁华，数声鸟雀噪残霞。栏前迸土穿阶药，屋角横檐覆地花。衰白不堪循短发，团圞何意见全家。里人若讯先生号，只署头衔是玉遮。
抵王屯书所见
作者：汪琬
朝代：明
体裁：古风

风吹枣□落，麦穗犹未黄。雉雏角角鸣，决起数尺强。我行爱此景，下骑立旁皇。隔林几人家，茅舍周道旁。烟火荫疏篱，鸡豚散斜阳。最羡厖眉翁，箕踞坐匡床。瓦盆注浊醪，杂以饼饵香。儿童竞欢笑，挽袂相扶将。既徵岁时丰，亦见土俗良。薄暮且愒止，无论道路长。
拈花颂呈圣禅师二首·其一
作者：汪琬
朝代：明
体裁：七言绝句

默然相向宝莲台，触处天花烂熳开。翻怪世尊多事极，无端拈出一枝来。
拈花颂呈圣禅师二首·其二
作者：汪琬
朝代：明
体裁：七言绝句

饶伊拈出总无干，平地戈矛起祸端。毕竟瞿昙元未彻，至今个个被颟顸。
拟唐人诗八首 其一 陈正字子昂感遇
作者：汪琬
朝代：明
体裁：古风

桃李无劲质，松柏无□姿。炎暑屡代谢，所遇各有时。大化既已然，知巧安得施。鸴鸠与鹏鸟，高下徒相嗤。惟应达生者，委运任所之。
拟唐人诗八首 其七 孟襄阳浩然待友
作者：汪琬
朝代：明
体裁：古风

裴回篱边径，暝色清心目。返照入流明，孤烟澹寒绿。前墟出镫火，隔岸归樵牧。之子不可期，松床酒空漉。
拟唐人诗八首 其三 王右丞维饭僧
作者：汪琬
朝代：明
体裁：古风

好道已多岁，杜门涤尘䘳。夙与山僧期，瞻仰良以深。果得蹑飞锡，来从祗树林。栴檀结妙霭，金磬流清音。供养先诸天，分减被众禽。暂假有为法，一契无生心。从此厌身世，抽簪誓相寻。
拟唐人诗八首 其二 李翰林白饮酒
作者：汪琬
朝代：明
体裁：古风

秋风吹片云，飞堕孙楚楼。昔贤去已久，遗恨留沧洲。惟馀楼前月，影逐江水流。江水自西来，与月空悠悠。若非盈尊酒，何以销烦忧。开轩设华茵，四坐罗珍羞。美女颜如花，为我弹空侯。有酒但斟酌，不待相劝酬。醉弄落月还，啸傲陵高秋。
拟唐人诗八首 其五 储侍御光羲杂兴
作者：汪琬
朝代：明
体裁：古风

麦畦雉方雊，桑圃蚕欲眠。但使衣食饶，自足娱岁年。比邻有逸叟，相见情依然。稚子埽门巷，孺人具盘餐。时从农事暇，竟日同流连。熏风下长林，颓阳满平田。兀然共一醉，高卧北窗前。
拟唐人诗八首 其八 韦左司应物寄旧
作者：汪琬
朝代：明
体裁：古风

寂寥自多感，怅望同心客。微雨忽已过，穷巷无来迹。数蝶媚兰畦，孤禽眷林石。离居岁将徂，红药为谁摘。
拟唐人诗八首 其六 王龙骠昌龄塞上
作者：汪琬
朝代：明
体裁：古风

黄榆生悲风，落叶满边徼。日暮望平原，黯黯伤怀抱。屡对将军簿，不闻天子召。功成其柰何，痛哭萧关道。
拟唐人诗八首 其四 崔员外颢游侠
作者：汪琬
朝代：明
体裁：古风

珠勒珊瑚鞭，翩翩摇绿騣。斗鸡咸阳西，探丸平陵东。自矜身手捷，隶籍建章宫。锦带佩吴钩，银镝注雕弓。一朝事结束，忼慨远从戎。长驱沙漠垂，心胆亦何雄。旌旗杂苦雾，刁斗含凄风。前途失水草，百战终无功。虽有贤主将，弃之若飘篷。悔不居蓝田，射猎南山中。
拟登尧峰会雨不果
作者：汪琬
朝代：明
体裁：古风

淙淙涧中流，淅淅檐下溜。桃花开及旬，水至毋乃后。一雨沾菜麦，村邻共拊手。老夫数独蹇，出游每不偶。鹧鸪来阻行，啼声似苦口。小饮破馀寒，兀坐消清昼。海棠不暇惜，辛夷尚何有。明日雨当止，好办肩舆否。
排闷偶成
作者：汪琬
朝代：明
体裁：七言律诗

爱移松桂刈榛管，饱受馀生一味间。文字敢承唐宋后，命辰犹值斗牛间。宦情冷澹甘三黜，丹诀荒唐忆九还。蚤晚粗令衣食足，便携家具老深山。
支硎
作者：汪琬
朝代：明
体裁：五言律诗

正直采兰辰，停桡十字津。岸花纷似绣，堤草软于茵。瓦狗泥车市，湔裙障袖人。相逢不相识，随意各嬉春。
放歌行
作者：汪琬
朝代：明
体裁：古风

三十六天风飕飕，不知何天可寄愁。大瀛海环九州九，不知何地堪薶忧。忧愁如许苦难理，欲借酒鎗摅魁垒。黄金未化丹未成，不饮得毋贻后悔。海棠木笔次第开，提携杖屦穿蒿莱。冯谁致书叶道士，为吾邀取曲生来。
敧枕
作者：汪琬
朝代：明
体裁：七言律诗

旋放芦帘整布裀，先生敧枕息残身。室无侍婢犹嫌病，厨有餐钱更苦贫。寒甚剩赊燕市酒，风来羞污庾公尘。故乡节物殊堪忆，箭茁槐芽又一新。
料理东轩南墙外地粗了
作者：汪琬
朝代：明
体裁：五言律诗

春寒趁晓晴，幽事费经营。径石铺初稳，山松植已成。藏花交小叶，捎蝶下新莺。送老无多地，欣然惬野情。
料理瓶中杂花二首·其一
作者：汪琬
朝代：明
体裁：五言绝句

风日不能妨，春生几砚旁。群芳都在眼，先惜杏花殇。
料理瓶中杂花二首·其二
作者：汪琬
朝代：明
体裁：五言绝句

柬取最繁枝，枝枝颜色好。惟觉小桃蔫，退渠似房老。
料理粗华因置此砚于齐中
作者：汪琬
朝代：明
体裁：七言律诗

埽除一室作行窝，挈脚科头乐事多。盆竹数竿微罨蔼，砚山三寸小陂陀。谈玄稍稍挥如意，娱疾时时藉养和。媮得少间差似可，不忧岁月易蹉跎。
旅中有感
作者：汪琬
朝代：明
体裁：古风

平子赋归田，此事已千古。时贤恋组绂，往往老尘土。吾意颇耻之，决策返农圃。故庐非褊小，几杖绝楚楚。坐隅列诸生，上席延野父。掀髯及抵掌，狂语非不吐。麦饭盛瓦盆，菘羹轑土釜。以此助盘桓，其味胜脩脯。㨨身利名场，得失略相补。区区誓墓心，岂因一怀祖。
旅宦
作者：汪琬
朝代：明
体裁：五言律诗

旅宦暌儿女，穷愁滞岁时。衰来颜暗觉，毁甚骨先知。词赋枚皋拙，功名李广奇。昨非今未是，惟悔去官迟。
无题一首
作者：汪琬
朝代：明
体裁：七言绝句

故宫高与碧山齐，无数垂杨接御堤。玉辇不来花落尽，晾鹰台上鸟空啼。
春夜望月
作者：汪琬
朝代：明

客居如空山，风物澹欲绝。返照既已收，余霭旋明灭。泠泠冰下泉，了了松间雪。相对寂无言，禅心与初月。
春夜望月
作者：汪琬
朝代：明
体裁：古风

客居如空山，风物澹欲绝。返照既已收，馀霭旋明灭。泠泠冰下泉，了了松间雪。相对寂无言，禅心与初月。
春寒
作者：汪琬
朝代：明
体裁：五言律诗

鸠语太悤悤，春寒入病翁。透支梅子雨，横卷柳条风。遣兴诗犹作，禁愁酒欲中。客嘲多不计，粗觉胜扬雄。
春日偶成二首·其一
作者：汪琬
朝代：明
体裁：五言律诗

机心虽易泯，习气颇难除。戒杀仍扪虱，防淫尚爱书。开笼放松鼠，洗钵荐棕鱼。每作儿嬉事，悠然乐有馀。
春日偶成二首·其二
作者：汪琬
朝代：明
体裁：五言律诗

幽栖如逆旅，病骨是癯儒。汉玉雕书镇，官窑作唾壶。食常需本草，倦即倚团蒲。犹幸公租了，门前欠吏呼。
春晚
作者：汪琬
朝代：明
体裁：五言律诗

不觉春又晚，犹依孤棹行。河流半清浊，天气杂阴晴。吹水游鱼乐，迎风乳燕轻。淮南渺何处，千里暮烟平。
春晚
作者：汪琬
朝代：明
体裁：七言律诗

竹萌鲜媆蕨芽肥，渐觉穷愁解半围。日澹花房开复敛，风轻燕羽止还飞。重寻故箧修纨扇，急理新机换袷衣。邻叟偶然邀野步，从容直到夕阳归。
春晴出游
作者：汪琬
朝代：明
体裁：七言律诗

日澹云轻旋作晴，偶来山脚访柴荆。惊麇仓卒冲人过，吠犬回旋尾客行。高下乱峰当户绕，零丁危彴向溪横。蚤知一卷农书是，悔不从前买犊耕。
晓发
作者：汪琬
朝代：明
体裁：古风

舟人不知寒，解缆陵清曙。隐隐月堕水，翻翻乌绕树。烟连甓社生，潮入芜城去。一任孤帆行，沿流向何处。
晚凉
作者：汪琬
朝代：明
体裁：七言律诗

足跣头科万事空，羲皇以上略相同。础根渐润先占雨，云脚才生欲酿风。白蛱蝶栖芳草畔，红蜻蜓戏藕花中。晚凉滋味能专享，莫怪吴儿忌此翁。
晚归山庄
作者：汪琬
朝代：明
体裁：五言律诗

遥望尧山路，轻舟向草堂。鸡声小聚落，树色古陂塘。一水生寒阁，诸峰障夕阳。偶然乘兴往，未暇计行藏。
晚景
作者：汪琬
朝代：明
体裁：五言律诗

晚景颇艰辛，谁怜白首人。栽田思博饭，髡柳欲储薪。牢补芦籓密，平墁土壁匀。馀生如此了，真个作编民。
晚望
作者：汪琬
朝代：明
体裁：七言律诗

握手从容步屧迟，夕阳影里望移时。峰攒怪怪奇奇石，松偃高高下下枝。禅悦幸逢邻衲印，名衔羞遣野人知。来朝准践登临约，涧碧山红恰及期。
晴日出游近村
作者：汪琬
朝代：明
体裁：七言律诗

雨后秋光迥未残，竹扛兜子恣游般。村村妥雪荞花白，树树蒸霞柿叶丹。剩借禽鱼供逸兴，尽驱诗酒佐清欢。寄声为报知交道，挂了尘冠不用弹。
暑睡甚美觉而咏之
作者：汪琬
朝代：明
体裁：七言律诗

北窗寂寂寄幽踪，黄鸟无声绿树浓。已分新诗轻万户，更判美睡敌千钟。蒲葵越葛粗宜暑，笛簟胡床稳称慵。自幸暮年谙此味，故应忘却夕阳舂。
曰缉和予请告诗至因次韵荅之
作者：汪琬
朝代：明
体裁：七言律诗

谬忝朝参几岁华，漫推文赋丽云霞。不才悔起郎官草，垂老羞攀杜曲花。松菊尚存堪闭户，江湖无恙且浮家。应同摩诘空诸有，示疾聊将众眼遮。
月下演东坡语二首·其一
作者：汪琬
朝代：明
体裁：七言绝句

自入秋来景物新，拖筇放脚任天真。江山风月无常主，但是閒人即主人。
月下演东坡语二首·其二
作者：汪琬
朝代：明
体裁：七言绝句

隐隐清规吐远山，酒鎗茗碗颇相关。人间何处无风月，欠个閒人似我閒。
月食行
作者：汪琬
朝代：明
体裁：古风

孟冬月食月未午，官司枞金复伐鼓。圣人端拱乾清宫，百僚奔腾都督府。即今宇内方升平，妖蟆安得从横行。虮虱小臣三叹息，欲诉苍穹何限情。
有客
作者：汪琬
朝代：明
体裁：五言律诗

有客是羊求，从容竟日留。清羹尝马齿，珍味剥鸡头。小饮聊相对，玄言必互酬。晚凉殊快意，未可赋悲秋。
有客言黄鱼事纪之
作者：汪琬
朝代：明
体裁：古风

三吴五月炎蒸初，栋树著雨花扶疏。此时黄鱼最称美，风味绝胜长桥鲈。忆昔东南全盛馀，海舶衔尾张网□。公然满载返吴市，市中杂遝欢担夫。柳条贯腮冰贮腹，数尾仅直千青蚨。豪门膳宰善烹治，剂以醯酱芼笋蔬。芳鲜顿觉溢几案，主宾下箸争欢嘑。须臾饱食共摩腹，馀羹犹饫长须奴。自从洲岛阻兵燹，鲸鲵窜逸稽天诛。诏书尺一禁杭海，渔师安敢帆扬蒲。蛤蜊海母尚难致，况望此鱼供客需。黄金为鳞白玉质，中裹膏液尤推腴。老饕虽患食指动，畏触禁令生佗虞。吴侬日夕叹且吁，有司束湿严锱铢。何当小丑就拘执，舳舻往返如通衢。舶趠风中贩鲜至，此鱼复得登庖厨。吾侪口腹讵足挍，但愿海晏波涛除。庙堂日俟羽书捷，戈船诸将今何如。
有客言黄鱼事纪之
作者：汪琬
朝代：明

三吴五月炎蒸初，楝树著雨花扶疏。此时黄鱼最称美，风味绝胜长桥鲈。忆昔东南全盛馀，海舶衔尾张网？。公然满载返吴市，市中杂遝欢担夫。柳条贯鳃冰贮腹，数尾仅直千青蚨。豪门膳宰善烹治，剂以醯酱芼笋蔬。芳鲜顿觉溢几案，主宾下箸争欢呼。自从洲岛阻兵燹，鲸鲵窜逸稽天诛。诏书尺一禁航海，渔师安敢帆扬蒲？蛤蜊海母尚难致，况望此鱼供客需！老饕虽患食指动，畏触禁令生他虞。吴侬日夕叹且吁，有司束湿严锱铢。何当小丑就拘执，舳舻往返如通衢。䞟趠风中贩鲜至，此鱼复得登庖厨。吾侪口腹讵足挍，但愿海晏波涛除。庙堂日俟羽书捷，戈船诸将今何如？
有馈笋者戏作
作者：汪琬
朝代：明
体裁：七言绝句

日午紫门犹未开，怕逢俗客侵苍苔。今朝谒入逌然喜，殆为此君之子来。
期与昭兹出游近村会风雨不果二首·其一
作者：汪琬
朝代：明
体裁：七言绝句

数里松筠刺空碧，千章枫桕著霜明。暮年十事九败意，恰欲杖藜风雨生。
期与昭兹出游近村会风雨不果二首·其二
作者：汪琬
朝代：明
体裁：七言绝句

刚储游具作閒游，底事天公苦见雠。丐我一晴何不可，忍将风雨破除秋。
朱买臣读书台二首·其一
作者：汪琬
朝代：明
体裁：七言绝句

山中习气未全除，便逐严徐厕殿庐。一语能令英主喜，不知所读定何书。
朱买臣读书台二首·其二
作者：汪琬
朝代：明
体裁：七言绝句

任渠儿女笑迂儒，束担朝朝挟故书。未必年来无此客，何人物色到樵渔。
朱翁子藏书庙
作者：汪琬
朝代：明
体裁：古风

读书幸属承平时，能说春秋言楚辞。严徐枚马略相等，何意联翩白玉墀。向来落魄栖岩谷，束屩要䥥取书读。闺中少妇不知我，任采蘼芜春草绿。丈夫变化抟长风，不用为蛇用则龙。金章紫绶成底物，径须图画甘泉宫。此君读书为何事，但作区区衣绣计。惊走俗吏骄故妻，五十之年直儿戏。
杂兴六首·其一
作者：汪琬
朝代：明
体裁：七言绝句

车声日夜斗辚辚，染尽长安大道尘。输与绳床篮舆稳，不知何苦作劳薪。
杂兴六首·其三
作者：汪琬
朝代：明
体裁：七言绝句

东风吹雨浥轻尘，又逼条桑嫁杏晨。手把一锄肩一笠，老来真作太平人。
杂兴六首·其二
作者：汪琬
朝代：明
体裁：七言绝句

一棹归来未是迟，正逢江上早春时。柴门莫道都无事，酒熟花香恰要诗。
杂兴六首·其五
作者：汪琬
朝代：明
体裁：七言绝句

芒鞋迮迮杖斑斑，随意山村水郭间。判却去官兼谢客，乘除偷得十分閒。
杂兴六首·其六
作者：汪琬
朝代：明
体裁：七言绝句

谁家恶少语声欢，牢拄双扉塞短垣。老子元无君辈客，不须哆口恣澜翻。
杂兴六首·其四
作者：汪琬
朝代：明
体裁：七言绝句

肺病经年强自持，閒居风味欠人知。鉥心擢肾俱难事，只役莺花入小诗。
杂忆二首·其一
作者：汪琬
朝代：明
体裁：七言绝句

绿芷生芽柳弄丝，黄鹂睍睆燕差池。客游始羡江南乐，叹息衰翁见事迟。
杂忆二首·其二
作者：汪琬
朝代：明
体裁：七言绝句

架犁布谷己争鸣，急买轻帆趁雨行。记得清明须浸种，莫教流落误春耕。
杂诗四首·其一
作者：汪琬
朝代：明
体裁：七言绝句

凄凄飒飒雨兼风，松障云屏卫病翁。不问床头斗牛蚁，一秋割㨿睡乡中。
杂诗四首·其三
作者：汪琬
朝代：明
体裁：七言绝句

鬓毛老去浑嫌短，肺病秋来稍觉苏。未至妨人作乐否，堆盘湖蟹配松鲈。
杂诗四首·其二
作者：汪琬
朝代：明
体裁：七言绝句

田间蝗涝最纷纷，独幸安间守白云。糠覈菜根皆帝力，老夫一饭敢忘君。
杂诗四首·其四
作者：汪琬
朝代：明
体裁：七言绝句

老柳枯蒲覆绿池，夕阳深处望多时。此心已是忘机了，只恐沙鸥未备知。
李太白酒楼歌
作者：汪琬
朝代：明
体裁：古风

任城酒楼高插天，楼东桃树非昔年。骑鲸仙人不知处，狂客还归四明路。谁能醉卧燕姬垆，惟见春风拂□絮。我作东门游，携尊楼上头。可怜鲁酒薄，无复兰陵篘。借问当时造酒者，何如纪叟董糟邱。尧祠遗迹空荒荆，远望徂徕何限情。放歌一曲下楼去，汶水东流日夕声。
李明远过予归来阁
作者：汪琬
朝代：明
体裁：五言律诗

好事谁相访，扁舟祇见君。入门惊老态，促席话新闻。山色迷青霭，松声绕白云。村居多简略，幸勿责仪文。
杏花
作者：汪琬
朝代：明
体裁：七言绝句

烟雨迷濛古岸斜，淡红浅白缭村家。绯桃未放缃梅落，占断风流是此花。
村口看桃花
作者：汪琬
朝代：明
体裁：古风

山中十日九苦雨，黄鹂无声绿鸠语。钩帘忽见乱山晴，整顿芒鞋蹋华去。杨柳桥西溪水长，吹花风起水生香。欲知前面花多少，一簇红云拥夕阳。
村居十四首·其一
作者：汪琬
朝代：明
体裁：七言绝句

风色微暄日影疏，仓庚戴胜迭相呼。数家桑柳垂垂按，绘出豳风小样图。
村居十四首·其七
作者：汪琬
朝代：明
体裁：七言绝句

一拐扶身两鬓星，纸标略画卦中形。村人不识羲文课，竞指渠侬打瓦灵。
村居十四首·其三
作者：汪琬
朝代：明
体裁：七言绝句

柴门半掩绿杨新，门外呼声听未真。出见儿郎欢绕担，分明寒食卖饧人。
村居十四首·其九
作者：汪琬
朝代：明
体裁：七言绝句

嵯岈怪石卧云烟，次第堪将甲乙镌。嬴得太湖为下叶，一村邪许每欢然。
村居十四首·其二
作者：汪琬
朝代：明
体裁：七言绝句

社酒甘酸社肉肥，醉归争向道旁嬉。一翁迂径山村下，独避前溪略彴危。
村居十四首·其五
作者：汪琬
朝代：明
体裁：七言绝句

家家门户燕泥新，恰直头蚕上簇晨。满树绯桃飘落尽，楝花榆筴占残春。
村居十四首·其八
作者：汪琬
朝代：明
体裁：七言绝句

谁家小妇出村行，红绿衫襦倍觉明。信手野花随意插，百般娇诧可怜生。
村居十四首·其六
作者：汪琬
朝代：明
体裁：七言绝句

叠嶂回崖数里环，松林栎坞夕阳閒。居人分住云南北，不是樵苏不往还。
村居十四首·其十
作者：汪琬
朝代：明
体裁：七言绝句

终年开馆闹比邻，握�村儒据案频。才识租牛券中字，也将诗句苦撩人。
村居十四首·其十一
作者：汪琬
朝代：明
体裁：七言绝句

屋脚寒蔬带雨香，不妨采撷作羔尝。出泥菜菔专车大，阑路芜菁过膝长。
村居十四首·其十三
作者：汪琬
朝代：明
体裁：七言绝句

田家馈岁遍比邻，节物虽微意倍真。糗饵粉餈殊腻软，乌菱白芋各鲜新。
村居十四首·其十二
作者：汪琬
朝代：明
体裁：七言绝句

雪飞密密复疏疏，坳凸高底一例铺。天与云山都不辨，真拟身世在冰壶。
村居十四首·其十四
作者：汪琬
朝代：明
体裁：七言绝句

有舟可钓有车巾，比岁栖迟寂寞濒。不必苦将名氏换，往来物色断无人。
村居十四首·其四
作者：汪琬
朝代：明
体裁：七言绝句

水痕高与柳腰齐，鸠妇晨呼觉夜啼。昨雨不逢雌甲子，悤悤脩坝筑新堤。
村居杂兴四首·其一
作者：汪琬
朝代：明
体裁：五言绝句

虚名逐宦游，俳语耽文赋。负负无可言，儒冠解相误。
村居杂兴四首·其三
作者：汪琬
朝代：明
体裁：五言绝句

苦荬造毕罗，槐芽下冷淘。便便五经腹，久矣谢佳肴。
村居杂兴四首·其二
作者：汪琬
朝代：明
体裁：五言绝句

尧山几叠屏，秀色如五老。中有庞眉人，仙曹屡书考。
村居杂兴四首·其四
作者：汪琬
朝代：明
体裁：五言绝句

肉芝肥似掌，石髓美如浆。自分仙缘熟，今年定得尝。
村村
作者：汪琬
朝代：明
体裁：五言律诗

村村菜麦连，出户即欣然。细路垞南北，良辰社后先。新烟榆木火，初日杏花天。屣步差能健，无烦上竹箯。
村行见小桃盛开
作者：汪琬
朝代：明
体裁：古风

江杏稍欲阑，海棠尚犹敛。春光颇寂莫，吾意不胜歉。徐行篱落间，小桃新吐燄。朱颜映日酡，绛袖随风飐。结束一何丽，似觉李梅俭。黄鹂语欢欢，紫蝶来冉冉。竹深酒帘斜，赖此增点染。勿嫌标格卑，此亦未易贬。
村路
作者：汪琬
朝代：明
体裁：五言律诗

村路三叉杂，茅担数尺低。蒲陶才上架，萱草已掀泥。冈起趋平地，泉声落废堤。病馀无一事，随意策枯藜。
松江吴六一文出王子勤中所绘芍药黄莺索题走笔五绝句·其一
作者：汪琬
朝代：明
体裁：七言绝句

山家台榭向来宽，何限名花压药栏。冯仗黄鹂斗娟好，肯教容易落金丸。
松江吴六一文出王子勤中所绘芍药黄莺索题走笔五绝句·其三
作者：汪琬
朝代：明
体裁：七言绝句

昨日秾华转眼空，斜阳隐隐见宾鸿。谁知菊倒枫凋后，收拾馀春在卷中。
松江吴六一文出王子勤中所绘芍药黄莺索题走笔五绝句·其二
作者：汪琬
朝代：明
体裁：七言绝句

朱朱白白两参差，剩许啼莺占一枝。从此梅花书屋里，四时多作艳阳时。
松江吴六一文出王子勤中所绘芍药黄莺索题走笔五绝句·其五
作者：汪琬
朝代：明
体裁：七言绝句

步障回廊映綵霞，不知红艳发谁家。钝翁已分蓬蒿老，喜展丹青见此花。
松江吴六一文出王子勤中所绘芍药黄莺索题走笔五绝句·其四
作者：汪琬
朝代：明
体裁：七言绝句

挥毫恰遇赏心时，爱写修翎与折枝。记取风流似摩诘，画中真有五言诗。
林屋洞
作者：汪琬
朝代：明
体裁：古风

自少诵真诰，识有幽虚天。中藏不死方，挍定凡几篇。丹砂凝为床，石髓滴为泉。琳花拂云根，药草纷芊眠。来游若干辈，名氏绕壁镌。始入颇偪侧，稍深益幽妍。白蝠大如鸟，尝扑松明烟。别户久牢扃，剥啄空铿然。千年或一开，幸得逢真仙。岧峣出绛阙，平衍分璚田。此境天所閟，值此何由缘。我行甚矣惫，挟策未能前。欲探既瑟缩，欲去仍迁延。灵踪不可见，一任樵人传。
柬周觐侯索橘二首·其一
作者：汪琬
朝代：明
体裁：七言绝句

离离佳实绕庭除，知尔新谙种树书。不得经霜三百颗，枉教渴死病相如。
柬周觐侯索橘二首·其二
作者：汪琬
朝代：明
体裁：七言绝句

无物能怡病后情，经年高卧守柴荆。如闻陆吉亲投谒，一笑犹堪倒屣迎。
柴埸村
作者：汪琬
朝代：明
体裁：五言律诗

樵径缘山麓，人烟面夕阳。覆檐茅代瓦，度水木为梁。架上豆花紫，墙隅柿实黄。卜居当世世，最便守农桑。
桃李
作者：汪琬
朝代：明
体裁：七言绝句

绯桃秾李各轻盈，渐逐东风弄晚晴。慎勿嫌渠俗到骨，卖花担上正施行。
梅花与桃李并开有感二首·其一
作者：汪琬
朝代：明
体裁：七言绝句

匆匆又过禁烟晨，枝北依然点缀春。物论竞趋红紫艳，北花真个作东人。
梅花与桃李并开有感二首·其二
作者：汪琬
朝代：明
体裁：七言绝句

一枝冷澹映斜阳，欲与繁花并斗香。桃李不言惟解笑，都忘渠是丈人行。
梅花二首·其一
作者：汪琬
朝代：明
体裁：七言绝句

不问南枝与北枝，横斜疏影绕茆茨。山翁要探花开信，先报篮舆竹杖知。
梅花二首·其二
作者：汪琬
朝代：明
体裁：七言绝句

棐几云屏卫病骸，懒扶游屐步苍苔。年前豫与园丁约，直待缃梅放后来。
检视小园粗了因作
作者：汪琬
朝代：明
体裁：七言律诗

料理家园亩许宽，青衫团扇据床看。馀花隐隐藏深叶，小蝶翻翻度曲阑。加糁箭萌含媆绿，蘸盐梅子杂微酸。穷居自是饶情味，未要樽罍佐一欢。
橘香庵
作者：汪琬
朝代：明
体裁：五言律诗

庵借橘为名，门前古路横。竹侵衣裓润，云绕脚根平。胜概画难似，高台营未成。主人能楚颂，岛可逊才情。
次岑公韵游林屋
作者：汪琬
朝代：明
体裁：七言律诗

正值吴江又落枫，来寻仙穴与君同。长松磥砢凝肪白，药草离披结实红。路出渔梁樵坞上，人行怪石寿藤中。犹嫌洞府幽深极，未许时流步屧通。
次韵寓李恪臣包山书屋
作者：汪琬
朝代：明
体裁：七言律诗

旧有毛公占尽春，岩栖今复见幽人。拓开泉石俱成画，邀取湖山并作邻。酿黍时时篘玉醴，捣橙细细脍银鳞。客来况值佳风月，不觉淹留便及旬。
次韵石门吴孟举种菜四首·其一
作者：汪琬
朝代：明
体裁：七言绝句

相国何如园父尊，天逵云路不须扪。空山大有娱人处，但了残书咬菜根。
次韵石门吴孟举种菜四首·其三
作者：汪琬
朝代：明
体裁：七言绝句

篱脚霜茎肥可把，架头风蔓老堪扪。斜阳行菜若粗了，大好读书秋树根。
次韵石门吴孟举种菜四首·其二
作者：汪琬
朝代：明
体裁：七言绝句

细雨随风整复斜，矮黄媆白屡生芽。花间蛱蝶曾为蠹，叶底嬴牛别字瓜。
次韵石门吴孟举种菜四首·其四
作者：汪琬
朝代：明
体裁：七言绝句

满径黄花翠叶斜，肯容萧艾滥萌芽。蔓菁芦菔甜于蜜，不要园官屡送瓜。
次韵访岑公不值
作者：汪琬
朝代：明
体裁：五言律诗

草草三间屋，枯茅一把遮。畦蔬寒渐甲，篱茗老犹花。云覆斋厨冷，风翻挂笠斜。不知行化处，惆怅暂回车。
次韵访李翁柱元
作者：汪琬
朝代：明
体裁：五言律诗

轻帆漾斜日，未晚到门收。篱落寒烟集，溪山翠霭稠。新知如旧洽，秋色视春优。悔作求名客，输君占一邱。
毛公坛小游仙词四首·其一
作者：汪琬
朝代：明
体裁：七言绝句

群石参差满路横，黄芝赤箭逐年生。只疑犹有遗丹在，绛气通宵彻太清。
毛公坛小游仙词四首·其三
作者：汪琬
朝代：明
体裁：七言绝句

玉节珠幢去已遥，独留残石镇山椒。愁渠变化成羊后，吃尽黄精数顷苗。
毛公坛小游仙词四首·其二
作者：汪琬
朝代：明
体裁：七言绝句

檄取山灵埽洞门，归来重访旧坛云。月明时节开清宴，先约南邻墨佐君。
毛公坛小游仙词四首·其四
作者：汪琬
朝代：明
体裁：七言绝句

坛上乱松高百寻，松花堆积丹池阴。刘郎一去不知处，满树白云啼翠禽。
汎太湖往游西山
作者：汪琬
朝代：明
体裁：古风

我本谪仙人，平居爱幽讨。暮年向尧峰，犹叹所历少。结束布行縢，往问西山道。寄身渔艇中，冯舷恣长眺。浩荡连楚越，空濛渡云鸟。湖神似识我，倍遣风日好。孤帆载斜阳，去似轻鸥矫。兹山峙中流，秀出群象表。居人数千家，炊烟浮树杪。洞天何处所，无谒许径造。飞泉界道明，曲径盘空小。行当会诸真，因之拾瑶草。
汎溪
作者：汪琬
朝代：明
体裁：五言律诗

今日佳风日，沿溪任短槎。绿沉笼岸树，黄艳绕湾花。鱼婢吹微浪，凫翁立浅沙。前村犹里许，隐隐犬声哗。
江上
作者：汪琬
朝代：明
体裁：七言律诗

江上人家近草堂，强扶衰病步斜阳。晴波似鸭深沉绿，初柳如鹅浅淡黄。溪友园公聊结社，旗亭酒肆暂逢场。年来世事谙都尽，不问灵氛亦不妨。
池上
作者：汪琬
朝代：明
体裁：七言律诗

暖日和风处处妍，独来池上听潺湲。柳条细似千行线，蘋叶圆于半两钱。丘壑固应酬雅尚，勋名终是欠前缘。袷衣纨扇粗相称，且乐人间有尽年。
汶上入田氏园赏芍药与同宗诸兄弟饮二首·其一
作者：汪琬
朝代：明
体裁：七言绝句

尘中驱马已十日，急雨颠风不可当。不信南来好天气，径容阑入药栏旁。
汶上入田氏园赏芍药与同宗诸兄弟饮二首·其二
作者：汪琬
朝代：明
体裁：七言绝句

无数名花压径开，暂携浊酒为花来。帽檐攲侧觥船覆，始信吴侬尔许呆。
汶上晤宗人交臣
作者：汪琬
朝代：明
体裁：五言律诗

相见忽惊喜，相邀意更真。须麋俱老大，簿领各风尘。鲁酒不辞薄，吴歌宁厌频。盘餐兼语笑，差慰倦游人。
河亭五首·其一
作者：汪琬
朝代：明
体裁：七言绝句

绿波如縠柳如丝，取次莺残燕乳时。怪底老夫心事恶，当筵催赋遣春诗。
河亭五首·其三
作者：汪琬
朝代：明
体裁：七言绝句

下马来倾白玉壶，醉中容吐锦茵无。主人大是丹青手，乞取旗亭赌酒图。
河亭五首·其二
作者：汪琬
朝代：明
体裁：七言绝句

一路轻阴护酒家，酒旗低亚曲中花。不知门外何年少，柘弹斑骓问狭邪。
河亭五首·其五
作者：汪琬
朝代：明
体裁：七言绝句

去年郊园折红药，今年河亭攀绿杨。岁岁春风相触拨，老夫那减少年狂。
河亭五首·其四
作者：汪琬
朝代：明
体裁：七言绝句

一曲新歌阿鹊盐，折花都作酒筹拈。柳条无赖知侬意，也挽春云宿画檐。
河水暴涨舟不能前谋舍舟从陆行
作者：汪琬
朝代：明
体裁：古风

昨从江上来，据舷但稳坐。樯竿挟轻风，阒忽巨浪破。长年百无事，倦倚柁楼卧。山色入船窗，快意亦觉颇。谁知达黄流，遽受河伯挫。驾狸鞭风霆，秋涨能许大。想见欣然喜，一往恣掀簸。役夫挽弱缆，惫甚泥没髁。何如遵往陆，免饲蛟龙饿。三占从二人，况有群言和。简书绝可畏，王程敢辞瘅。明发我将行，鸣铎驱骡驮。
河水歌
作者：汪琬
朝代：明
体裁：古风

河水在前淮水后，水声雨声各争吼。打鼓发船船不行，篙工柁师俱束手。泥沙滚滚逐波下，云雾沈沈驾风走。老夫去住安足论，且炙河鱼贳淮酒。
河神庙
作者：汪琬
朝代：明
体裁：五言律诗

前代遗灵在，森然曳冕旒。拜瞻纷估客，歌舞杂巫优。赛雨来春社，分风送晓舟。文螭如可驾，髣髴护安流。
泊皂湖口其地多警
作者：汪琬
朝代：明
体裁：七言律诗

鸬鹚拍拍绕斜阳，芦荻翻翻渚溆旁。祇喜病身辞北阙，肯忧豪客出南塘。云连涨水微茫白，风搅飞埃惨淡黄。赖有鲚鱼菘菜美，一尊风味似江乡。
泊石湖有怀
作者：汪琬
朝代：明
体裁：古风

江风逗馀凉，辍棹自成赏。谷口霞已开，洲心月初上。遥闻欸乃曲，知是渔人唱。独树影萧条，孤鸿色惆怅。不见故人来，时向烟中望。
泛溪二首·其一
作者：汪琬
朝代：明
体裁：古风

数里水萦转，景物乃尔清。绿蒲间红蓼，点缀溪流明。渔人往市鱼，柳外一艇横。须臾得酒还，隐隐棹歌声。
泛溪二首·其二
作者：汪琬
朝代：明
体裁：古风

溪痕不盈尺，渌净差可涉。中有花鸭驯，飞飞逐轻楫。凄风罨岸来，叶落枮苇折。弥望荞麦花，沿流独如雪。
泰安行宫
作者：汪琬
朝代：明
体裁：古风

泰山府君见稗史，制人魂魄操生死。冕旒庙貌殊俨然，胡为舍此趋淫祀。元君殿宇㑴山冈，焚香翁姥纷相望。琵琶声繁牲酒熟，府君屈作儿女装。少姨小姑与此类，千年土偶真儿戏。汉家天子废东封，是处行宫吁可异。
洞山
作者：汪琬
朝代：明
体裁：古风

轻云霏霏不成雨，天风驾我洞山去。盘空曲径远横翠，迸壁细泉旋滴乳。山中风物故翛然，绿毛老仙不知处。玲珑古窦栖蝙蝠，夭矫脩藤窜松鼠。松间藏丹好在无，凭谁乞我刀圭许。我欲径肩长柄械，来斸层岚拨烟土。茯苓如人杞如犬，玉延之根大如股。他年服饵生羽翰，傥藉姓名书洞府。
洞山杂咏六首 其一 旸谷洞
作者：汪琬
朝代：明
体裁：五言绝句

洞中耀阳乌，益觉烟景媚。缓缓松阴移，人间已千岁。
洞山杂咏六首 其三 卧龙石
作者：汪琬
朝代：明
体裁：五言绝句

神龙懒为霖，高卧荒榛里。蜥蜴竟何知，成团戏潭水。
洞山杂咏六首 其二 曲岩
作者：汪琬
朝代：明
体裁：五言绝句

几折上层岩，扪萝常满把。露浓岚径深，惟见采苓者。
洞山杂咏六首 其五 吴王离宫
作者：汪琬
朝代：明
体裁：五言绝句

梁欐久无存，荆榛冒荒土。时时秉锄人，斸得折钗股。
洞山杂咏六首 其六 浴娥池
作者：汪琬
朝代：明
体裁：五言绝句

野泉脂粉香，传是吴娃浴。至今苇花中，鸳央每双宿。
洞山杂咏六首 其四 伏象崖
作者：汪琬
朝代：明
体裁：五言绝句

象王在崖中，百兽敢侮玩。麚麇正相呼，见之辄惊窜。
洞庭橘枝词二首·其一
作者：汪琬
朝代：明
体裁：七言绝句

阿侬家住橘林旁，郎乘大艑向襄阳。寄郎只寄双头橘，蚤红差胜襄阳黄。
洞庭橘枝词二首·其二
作者：汪琬
朝代：明
体裁：七言绝句

郎行时节橘花零，南风吹来香满庭。今年橘实大于斗，劝郎莫羡楚江蓱。
济宁太白楼其碑记为吾家文节公所作
作者：汪琬
朝代：明
体裁：古风

先生本非狂，古之天人也。至今瞩遗像，丰采犹潇洒。忆当供奉时，才誉倾朝野。高标南山松，骏气西极马。勋名不能羁，况乃富贵假。一醉诗百篇，吐纳皆大雅。吰然钟吕鸣，馀子皆喑哑。游戏酒人中，夫岂沈湎者。遗阯任城隅，千年搆广厦。隐隐面层峦，鳞鳞俛万瓦。尊酝时见酹，碑文每争打。神爽游八极，乘云傥来下。
消暑
作者：汪琬
朝代：明
体裁：古风

从来消暑无奇策，惟有杜门推第一。梧桐叶大凉阴生，栀子花繁暗香发。齐纨团扇暂离手，粤葛短衫微露膝。竹床棐几乐何如，读书与睡中分日。
清凉寺中与武曾访景阳宫井因饮海棠花下
作者：汪琬
朝代：明
体裁：古风

春山如画屏，群芳乱烟霞。小红欹曲径，点缀山僧家。我来访陈宫，树石空槎牙。髣髴辱井存，绿芜翳深洼。山僧施法雨，欲洗胭脂污。妖艳销未尽，千载萌根芽。至今光风中，一一开晴葩。嫣然展微笑，绝似宫中娃。试问诸天女，岂解散此花。正恐花信阑，凄凉委泥沙。与君置尊酒，及此风日嘉。无然感废兴，三叹张丽华。
清源
作者：汪琬
朝代：明
体裁：五言律诗

孤艇清源上，经旬击绿杨。鸭浮贪浅水，燕语狎危樯。淖鬻扶衰疾，浑醅润渴肠。滞留君莫叹，犹校一官强。
渊明
作者：汪琬
朝代：明
体裁：七言律诗

先生洵是无怀民，蓝舆往返浔江濒。不知黄菊有何好，但讶白社无此人。雅琴寂寂每挂壁，破瓢黯黯惟栖尘。风流如许不可作，叹息南山山色春。
游姑苏台台之左一僧庐焉
作者：汪琬
朝代：明
体裁：古风

吴王在时高筑台，吴娃一笑相随来。粉绵扑面脂拭口，共唱吴歈舞垂手。吴王一去台已倾，酒城豨巷空从横。土华泫露㑴官道，胡蝶纷纷抱华老。千年社酒浇鸱夷，鼓声不到夫差祠。君不见台前尽属民家地，渐有山僧规作寺。
游支硎山
作者：汪琬
朝代：明
体裁：古风

白云所宿处，远在牛头峰。我来振孤策，独蹑麇麚踪。日落烟景沈，杳霭闻疏钟。支公久沦化，无人继谈宗。石室空崚嶒，流泉尚淙淙。去鹤不可招，月明幽涧松。欲访紫岩迹，莓苔今几重。
游洞山
作者：汪琬
朝代：明
体裁：五言律诗

名山逢胜日，取次共登临。龙卧渟泓稳，人穿荦确深。丛生多异药，清啭或仙禽。犹愧尘心在，金庭未及寻。
游灵岩杂咏五首 其一 吴王井
作者：汪琬
朝代：明
体裁：古风

金秋既已残，碧阑复已无。宫中井犹尔，况此井上梧。寒泉咽不流，千年鉴亡吴。传闻景阳宫，亦被胭脂污。
游灵岩杂咏五首 其三 响屧廊
作者：汪琬
朝代：明
体裁：古风

吴王敞画栋，曾贮越溪女。想见笙歌中，蹋筵舞白纻。履綦竟安在，遗阯空烟雨。隐隐芒屦声，樵翁自来去。
游灵岩杂咏五首 其二 砚池
作者：汪琬
朝代：明
体裁：古风

谁凿三尺泉，涓涓古台侧。无人擘彩笺，石笋空如笔。为染墨痕多，馀流黝然黑。
游灵岩杂咏五首 其五 西施
作者：汪琬
朝代：明
体裁：古风

竹苇异柔韧，河济殊清浑。贞淫各有性，孰能究其根。越女既妖冶，肯顾吴宫恩。单舸逐鸱夷，此事奚足言。不见千载后，犹然魅王轩。
游灵岩杂咏五首 其四 玩花池
作者：汪琬
朝代：明
体裁：古风

吴娃昔爱华，绕岸华如靥。共荡木兰桡，香风吹绣袷。谁知桃李尽，蒲苇汎凫鸭。时有山僧来，引泉浇菜甲。
游石公山
作者：汪琬
朝代：明
体裁：古风

尝闻石公山，名称习已熟。兹游下笱舆，缓步向前麓。山色团暖翠，湖光漾晴绿。葛花惹衣袂，橘刺碍巾幅。所遇石渐奇，一一烦寄录。或如城堞连，或如屏障曲。或平若几案，或方若棋局。虚或生天风，润或聚云族。或为猿猱蹲，或作羊虎伏。或如儿孙拱，或如主宾肃。或深若永巷，或邃若重屋。色或杂青苍，纹或蹙罗縠。累累高复下，离离断还属。旷或可振衣，仄或危容足。既疑雷斧劈，又似鬼工筑。不然湖中龙，蜕骨堆深谷。天公弄狡狯，专用悦人目。芳草络根浅，孤松施顶秃。敧崟上鼯鼠，嵌空县蝙蝠。玩之渐忘反，苦被同游促。平生解爱石，拜揖每匍匐。急欲买兹山，诛茅架椽竹。为谋吾已决，不假龟策卜。
游石公山
作者：汪琬
朝代：明
体裁：古风

微雨夜来歇，初阳丽峰巅。绿蘋荡寒流，卢橘蔼轻烟。欲尽所历妙，肩舆止复前。石公最苍秀，独立俛平川。露涵葛花紫，风送禽语妍。绝壁渺千尺，惟有猿猱缘。我将巢云松，于此求长年。仙人傥可呼，骑鹤来蹁跹。
游邓尉山遇徐生
作者：汪琬
朝代：明
体裁：古风

夙龄眷名山，抗志事游衍。葛弱容屡扪，梁危许孤践。风泉渺难寻，空翠纷莫辨。去美惜已遥，来奇望犹缅。馀霞互明灭，微云忽舒卷。袅袅薜萝衣，之子来何晚。道与寂寞会，志向崇深展。倘秉偕隐心，结庐讵在远。
游鍊虚村中女真院三首·其一
作者：汪琬
朝代：明
体裁：七言绝句

泠泠飞瀑绕琼阶，丹顶仙禽啄碧苔。无数桃花齐著子，三千年赚岁星来。
游鍊虚村中女真院三首·其三
作者：汪琬
朝代：明
体裁：七言绝句

身缘酗酒恼诸真，流落人间已一尘。纵使年年守都厕，也应同是谪仙人。
游鍊虚村中女真院三首·其二
作者：汪琬
朝代：明
体裁：七言绝句

蘸水朱扉尽日关，乐垆抛在乱云閒。袖中自有安期枣，煮得胡麻也是閒。
游阳山杂咏四首 其一 大石
作者：汪琬
朝代：明
体裁：古风

土垣窜鼯鼠，石像蒙荆刺。欲觅联句诗，残碑无只字。
游阳山杂咏四首 其三 晋柏
作者：汪琬
朝代：明
体裁：古风

修柯不知年，疑有鬼神守。至今龙蟠处，苍文尚左纽。
游阳山杂咏四首 其二 龙湫
作者：汪琬
朝代：明
体裁：古风

一泓何黝深，游人每动色。所恐龙子惊，风雷飞白日。
游阳山杂咏四首 其四 岳园
作者：汪琬
朝代：明
体裁：古风

数易荒园主，泉枯竹已花。居人谈旧事，犹指隐君家。
湖上杂曲五首·其一
作者：汪琬
朝代：明
体裁：五言绝句

湖上芷花香，湖中荇带长。澄波明似镜，龙女照新妆。
湖上杂曲五首·其三
作者：汪琬
朝代：明
体裁：五言绝句

蚕妾入春忙，春风吹女桑。村村萧鼓急，争赛水平王。
湖上杂曲五首·其二
作者：汪琬
朝代：明
体裁：五言绝句

橘社绿参差，湖烟罨橘枝。鸳央如有意，飞上柳郎祠。
湖上杂曲五首·其五
作者：汪琬
朝代：明
体裁：五言绝句

人去坛犹在，深藏隐姓名。不知柑橘里，可有奕棋声。
湖上杂曲五首·其四
作者：汪琬
朝代：明
体裁：五言绝句

双鬟小龙女，乘月弄珠回。露重绡衣薄，呼来舞一杯。
湖上竹枝词二首·其一
作者：汪琬
朝代：明
体裁：词

郎船系在湖千树，逆风打头那可开。与即相望不相见，恰似湖中大小雷。
湖上竹枝词二首·其二
作者：汪琬
朝代：明
体裁：词

湖中白浪如雪堆，长年棙柁声喧豗。逆风打头会侬意，吹得郎船却倒回。
湖中二首·其一
作者：汪琬
朝代：明
体裁：七言绝句

湖光似镜映斜晖，紫蓼黄芦拂钓矶。寄语群鸥须识我，莫随花鸭背船飞。
湖中二首·其二
作者：汪琬
朝代：明
体裁：七言绝句

西山景物近如何，放取轻舟一叶过。乍觉霜风寒割面，白鱼黄雀绕湾多。
溪上
作者：汪琬
朝代：明
体裁：七言绝句

故交无复款柴荆，冷落棋奁与酒鎗。昨夜雨过溪水涨，一群鸥鸟独寻盟。
漫兴
作者：汪琬
朝代：明
体裁：七言律诗

几是乌皮杖是藤，十年身计百无能。飘零已作风中颗，痴钝真如冻后蝇。爱著庞家居士服，拟参慈氏法王镫。回思少日空豪俊，绁犬呼鹰上五陵。
漫兴
作者：汪琬
朝代：明
体裁：七言律诗

小径疏篱苦未深，蛙喧雀闹巧相侵。绝无小小周防策，真有沾沾自喜心。竹簟暑风攲枕卧，柴门月色杖藜吟。平生识字嗟能几，可要侯芭载酒寻。
漫兴三首·其一
作者：汪琬
朝代：明
体裁：七言绝句

褦襶叩门何可耐，啼号绕户若为听。眼前俗物败人意，拄颊且望西山青。
漫兴三首·其三
作者：汪琬
朝代：明
体裁：七言绝句

东华尘土浩濛濛，愿借糟邱慰旅穷。劝汝莫搥车壁叹，一杯浊酒胜三公。
漫兴三首·其二
作者：汪琬
朝代：明
体裁：七言绝句

累累簿书堆满案，纷纷胥史立盈前。痴儿不了公家事，但乞旬休企脚眠。
漫兴二首·其一
作者：汪琬
朝代：明
体裁：七言律诗

三月柴门气味幽，夕阳澹澹乱云收。飞来社燕方泥屋，移得山花半结楼。客到暂笼锄菜手，诗成微掉垫巾头。唾壶谈麈捐除尽，免使人疑第一流。
漫兴二首·其一
作者：汪琬
朝代：明
体裁：七言律诗

富贵由来泡影虚，幸辞香土乞閒居。装池故院无名画，传写前贤未刻书。葱䪥作科分畛域，李梅成列覆庭除。直饶金紫银青好，未似先生乐有馀。
漫兴二首·其二
作者：汪琬
朝代：明
体裁：七言律诗

十九年中叹数奇，此身合与退休宜。浮沉自惯东西陌，来往谁堪大小儿。老作齐民差有术，病看周易本非痴。纵令骨出霜髭茁，也胜京尘扑马时。
漫兴二首·其二
作者：汪琬
朝代：明
体裁：七言律诗

姓名不复挂尘寰，分与群贤绝往还。种菜议租旁舍地，设扉图对隔溪山。访求丹药缘身病，模拓黄庭赖手閒。怕作热官真烂熟，故应长物屋三间。
漫兴四首·其一
作者：汪琬
朝代：明
体裁：七言绝句

遍游里社与僧坊，醉墨敧斜杂老苍。慎勿署衔前进士，比来谁重甲科郎。
漫兴四首·其三
作者：汪琬
朝代：明
体裁：七言绝句

索居自分老山村，仓卒今逢客款门。区处盘餐无异味，桑蛾竹肉当鸡豚。
漫兴四首·其二
作者：汪琬
朝代：明
体裁：七言绝句

蒲柳先秋已觉残，懒随北辙走微官。慈仁松树香山雪，画作屏风枕上看。
漫兴四首·其四
作者：汪琬
朝代：明
体裁：七言绝句

偶沾薄禄入风尘，竟绊浮名阻隐沦。万事思量都是错，他生莫见宰官身。
灌园歌
作者：汪琬
朝代：明
体裁：古风

李郎家无卓锥地，规作菜薖非左计。即抛儒服荷长锄，去逐园丁谋种蓺。黄花紫萼交加开，绕篱蛱蝶争裴回。日斜刚抱溪头瓮，恰直前山暮雨来。数亩方畦差自给，底用携筐拾榛栗。门来学煮东坡羹，芦菔蔓菁皆可吃。西邻种禾苦未收，催租县吏纷诛求。李郎独饱园蔬味，夏税秋粮百不忧。
独坐题斋壁二首·其一
作者：汪琬
朝代：明
体裁：七言绝句

黄鹂紫燕报残春，芍药酴醾各斗新。唤起少年京洛梦，一帘花气最撩人。
独坐题斋壁二首·其二
作者：汪琬
朝代：明
体裁：七言绝句

五色戎葵明似锦，重台丹若烂如霞。柴门无人日卓午，惟有蜂声喧落花。
玉钩斜
作者：汪琬
朝代：明

月观凄凉罢歌舞，三千艳质埋荒楚。宝钿罗帔半随身，蹋作吴公台下土。春江如故锦帆非，露叶风条积渐稀。萧娘行雨知何处，惟见横塘蛱蝶飞。
玉钩斜
作者：汪琬
朝代：明
体裁：古风

月观凄凉罢歌舞，三千艳质薶荒楚。宝钿罗帔半随身，蹋作吴公台下土。春江如故锦帆非，露叶风条积渐稀。萧娘行雨知何处，惟见横塘蛱蝶飞。
王勤中岁寒图为尚上人题二首·其一
作者：汪琬
朝代：明
体裁：七言绝句

瘦骨苍髯覆佛龛，仰陵霜霰俛烟岚。问谁曾见开山日，惟有孤松是老参。
王勤中岁寒图为尚上人题二首·其二
作者：汪琬
朝代：明
体裁：七言绝句

一枝和月照寒潭，绝少幽人曳策探。夜半暗香禅榻畔，不妨便向鼻端参。
王咸中至山庄以松花饼作供二首·其一
作者：汪琬
朝代：明
体裁：七言绝句

斜阳有客款柴荆，留试椿芽与箭萌。别为松花出方略，山家风味十分清。
王咸中至山庄以松花饼作供二首·其二
作者：汪琬
朝代：明
体裁：七言绝句

书签画卷净无尘，栏药庭花触眼新。清坐相看浑不厌，笑他金谷聚蚊人。
王师南下有作
作者：汪琬
朝代：明
体裁：古风

摐金伐鼓声欢阗，陆驰铁骑川楼船。王师赫濯自天降，鼠子何路求生全。试约长绳各千尺，缚取群凶须努力。五等封爵不负人，诸公勿徒口击贼。
王授玉读书张园
作者：汪琬
朝代：明
体裁：五言律诗

羡尔幽栖地，迢迢翠霭中。山临荼磨北，路绕酒城东。语鸟千声合，飞泉一道通。春来风日好，登眺与谁同。
王秀才欲从军滇南诗以促之
作者：汪琬
朝代：明
体裁：古风

君才如仲宣，拟赋从军篇。银鞍将锦鞬，结束毋迁延。六诏由来称属吏，洱海苍山等平地。一从豺虎事横行，蛮箐迢迢汉关闭。番禺枸酱若为求，益郡碧鸡那可祀。至尊按剑临丹墀，爰分三道争出师。牙帐特开都护府，戈船直夺昆明池。羡君旧擅封侯相，遥逐征南志弥壮。锦衣玉具绣蝥弧，趋揖营门不相让。功名已解笑儒生，意气何妨㑴突将。铁柱南头初合围，看君倚马速于飞。好从楯鼻醉磨墨，檄取蛮中骠信归。
甜羹二首·其一
作者：汪琬
朝代：明
体裁：七言绝句

自向深山理食经，不须苦羡五侯鲭。小篘家酿厚如酪，烂煮畦蔬甜似饧。
甜羹二首·其二
作者：汪琬
朝代：明
体裁：七言绝句

澹泊中间意味长，也知火候要端详。书生例是酸寒甚，乞与甜羹一点尝。
甫草自言读书灌园之乐因次韵寄三首·其一
作者：汪琬
朝代：明
体裁：古风

五湖迥浩淼，龙物之所家。吾子栖湖干，风雨老屋斜。沈酣六艺籍，宁屑笺鱼虾。门外好事谁，惟闻雀声哗。
甫草自言读书灌园之乐因次韵寄三首·其三
作者：汪琬
朝代：明
体裁：古风

桂以芳自伐，象以齿焚身。何如遁丘园，窃比草土臣。溪毛荐高堂，乐我天伦真。干禄亦奚为，卓哉养志人。
甫草自言读书灌园之乐因次韵寄三首·其二
作者：汪琬
朝代：明
体裁：古风

学道三十载，时贤莫能名。大则著为书，次之以诗鸣。卬期古作者，其风穆如清。勿谓知我希，庶俟后圣生。
田家行
作者：汪琬
朝代：明
体裁：古风

前年雨霖忧漂没，屋塌篱倾贫到骨。去年遍地飞螽螟，了却官租厌糠覈。恰喜今年菜麦新，绝无疾疠与灾迍。田家方醵鸡豚社，又报前村虎咥人。
由董墓入圣恩寺
作者：汪琬
朝代：明
体裁：古风

入竹不知路，肩舆任所向。风吹远钟来，步步惬微尚。芳树纷葳蕤，寒花屡飘飏。翠禽哢疏篱，松鼠越层障。飞涧无停流，夕岚非一状。遗龛孤壑中，香界诸天上。渐觉清尘心，梵声起高唱。
由虎山桥入朱墓村
作者：汪琬
朝代：明
体裁：七言绝句

新柳条垂着水齐，画船行傍虎山堤。卷帘渐觉香风入，一路梅花到崦西。
甲子冬十月纪事语五首·其一
作者：汪琬
朝代：明
体裁：七言绝句

遥望龙颜渐俨然，鹢头绣伞缭祥烟。不愁日与长安远，此地重瞻尺五天。
甲子冬十月纪事语五首·其三
作者：汪琬
朝代：明
体裁：七言绝句

旱潦螽螟政苦频，穷檐无复见京囷。至尊特地垂清问，是处吴侬颂圣仁。
甲子冬十月纪事语五首·其二
作者：汪琬
朝代：明
体裁：七言绝句

咫尺天威大道旁，最惭衰病失趋跄。谁知分外承恩顾，不忘先朝执戟郎。
甲子冬十月纪事语五首·其五
作者：汪琬
朝代：明
体裁：七言绝句

竹屋茆檐寄此身，门依村曲对嶙峋。白云深处青山下，侥倖君恩作散人。
甲子冬十月纪事语五首·其四
作者：汪琬
朝代：明
体裁：七言绝句

云汉宸章迥不同，小臣拜赐草堂中。山南父老惊相语，夜有荣光上烛空。
画牛图歌
作者：汪琬
朝代：明
体裁：古风

桃花深处何人家，疏篱矮屋溪之涯。溪水溶溶莎草暖，群牛相尾嬉晴沙。收雏负暄殊不恶，不用高歌叩牛角。惟将一笛当风吹，分明吹出农家乐。老夫曾读相牛经，一闻布谷思归耕。何时写券租黄犊，驱向东阡北陌行。
留别四首·其一
作者：汪琬
朝代：明
体裁：七言绝句

匆匆马首欲南行，剩喜尊前黍酒清。此别断无重见日，故应前烛话来生。
留别四首·其三
作者：汪琬
朝代：明
体裁：七言绝句

去锄花药补籓篱，此段风流自一奇。鸭踏岭前差可老，免教人诵北山移。
留别四首·其二
作者：汪琬
朝代：明
体裁：七言绝句

小顿柴车大道旁，离亭分手柳条长。不知衰泪能多少，犹为交情洒数行。
留别四首·其四
作者：汪琬
朝代：明
体裁：七言绝句

春明门外柳花香，故旧临分黯共伤。从此云泥相契阔，敢将嵇阮附山王。
留别橘香庵主岑公
作者：汪琬
朝代：明
体裁：五言律诗

为我谢支郎，幽栖愿已偿。不求梅子熟，但爱橘林香。骨以寻诗瘦，身缘受请忙。浮杯如许渡，当即埽绳床。
留客
作者：汪琬
朝代：明
体裁：七言绝句

短椽疏牖接修廊，剥啄声稀清昼长。冯仗幽人寓棋簟，与侬饱享竹间凉。
留客
作者：汪琬
朝代：明
体裁：七言律诗

黄齑白饭午炊迟，佳客淹留坐少时。戏蝶翩翾排闼过，鸣鸠驯熟映檐窥。语阑复理言前义，局罢重翻败后棋。岁月只须如此了，任渠稚子笑翁痴。
留诗奉送曰缉归鄢陵三次前韵
作者：汪琬
朝代：明
体裁：七言律诗

一疏言归达翠华，翻然漱石饮流霞。卷中书绕江村屋，门外山连岳寺花。枯坐却宜居士服，清斋真似太常家。御亭北望遥相忆，惆怅寒云极目遮。
病
作者：汪琬
朝代：明
体裁：七言绝句

高敧一枕掩双扉，柳未成丝草未肥。独有东风酸次骨，搀先透入病夫衣。
病中三首·其一
作者：汪琬
朝代：明
体裁：七言绝句

谈迁彪固本相因，玉局那堪剩病身。回顾童乌仅三尺，异时史稿付何人。
病中三首·其三
作者：汪琬
朝代：明
体裁：七言绝句

乡书辽绝客途穷，身杂牛溲与马通。一笑形骸元土木，任他流漂自西东。
病中三首·其二
作者：汪琬
朝代：明
体裁：七言绝句

屏当书签检药囊，尽判筋力拄风霜。残秋欲尽人犹卧，不信兰台有病坊。
病中二首·其一
作者：汪琬
朝代：明
体裁：五言律诗

悔吝真难释，羁愁渐不支。交情穷始验，学力病方知。事业输前辈，文章负盛时。尧山好山色，只合老茆茨。
病中二首·其二
作者：汪琬
朝代：明
体裁：五言律诗

索米良非愿，如何滞客乡。贫多赊酒券，老乏染髭方。半朽怜枯树，微暄喜夕阳。人情异鸥鸟，叹息未相忘。
病中杂兴二首·其一
作者：汪琬
朝代：明
体裁：七言绝句

老去灵台久泰然，肯忧衰病日沉绵。万金良药君知否，一味加餐企脚眠。
病中杂兴二首·其二
作者：汪琬
朝代：明
体裁：七言绝句

骇机半为功名发，祸本都缘禄利生。怪杀盲人乘瞎马，傍池犹作五更行。
病中示客二首·其一
作者：汪琬
朝代：明
体裁：七言绝句

曲脚绳床木养和，终朝示病似维摩。杀风景事君知否，刚到花时伏枕多。
病中示客二首·其二
作者：汪琬
朝代：明
体裁：七言绝句

爱静每图调急愤，得閒兼学鍊形忙。参苓一倒都捐却，免与庸医试故方。
病中蒙元礼见访尧峰且示诗稿一编赋此奉赠
作者：汪琬
朝代：明
体裁：七言律诗

判无佳客款柴关，嵇阮风流梦想间。只拟曳裾游上国，敢期问字到空山。短檠聊与支良夜，妙语真堪发病颜。惭愧幽栖多简略，杯盘草草暂相扳。
病况
作者：汪琬
朝代：明
体裁：七言律诗

透檐残雪穴窗风，沈病潘愁逆旅中。材拙敢期同舍恕，过多须仗故人攻。缺唇砚贮烟煤润，折脚铛支榾柮红。此即暮年生计在，肯挥双泪为途穷。
病后游慧庆寺二首·其一
作者：汪琬
朝代：明
体裁：七言绝句

布谷交啼雨乍晴，病身旋觉袷衣轻。得间何处消清昼，惟向街南古寺行。
病后游慧庆寺二首·其二
作者：汪琬
朝代：明
体裁：七言绝句

寂寂精蓝昼不开，隔篱飞蝶镇徘回。酴醾芍药悤悤了，犹有山丹侍我来。
病后示诸生是日初落一齿
作者：汪琬
朝代：明
体裁：七言律诗

齿豁头童老病侵，可堪学术玷儒林。将迎但守山居约，动止尝提座右箴。耻以文词矜后进，敢缘名利变初心。胸中一段萧然处，自是难从简策寻。
病起
作者：汪琬
朝代：明
体裁：古风

向道逾数年，庶几嗜欲寡。比来少眠食，病骨不盈把。巫言星限凶，医谓客邪舍。刀圭力固缓，祷祀策尤下。是身等浮云，离合悉为假。不如先自治，要使妄心舍。形神俱冥忘，哀乐两镕冶。久之渐有得，生意尚苟且。纵令凋蒲柳，幸未先狗马。馀龄颇自庆，愿学支离者。
病起
作者：汪琬
朝代：明
体裁：七言律诗

棕皮屐子瘿匏冠，病起时时小倚阑。囊底神方惟断欲，局中上著是休官。绿梢尚隐稀稀萼，新笋才抽袅袅竿。春事已阑身渐老，相烦儿女劝加餐。
登邓尉山
作者：汪琬
朝代：明
体裁：古风

邓侯栖隐处，闻在西南峰。昨投山僧宿，迢遰寻遗踪。足履一片云，手攀千尺松。俛视太湖水，孤光澹濛濛。稍见烟中村，微閒谷口钟。崖隙露白日，洞门生雷风。飞泉激潺湲，寒花弄蒙茸。往事不可问，昔贤何由逢。但觉胜槩殊，弥令幽趣浓。誓将遣尘虑，长依采芝翁。
皆山阁
作者：汪琬
朝代：明
体裁：五言律诗

竟日不出户，冯高兴自长。溪山供画本，烟霭润琴床。药草烹为馔，松肪艺作香。儿童报奇事，邻笋欲捎墙。
皆山阁夜坐寄怀圣禅师
作者：汪琬
朝代：明
体裁：七言律诗

烛花成烬篆烟微，枯坐藤床拥褐衣。世态惯看翻手易，尘劳深觉到头非。杜门憔悴蜗粘壁，涉境忧危鸟触机。赖有城东香火社，钵囊鞋袋合归依。
皇帝行幸歌二首·其一
作者：汪琬
朝代：明
体裁：七言绝句

金殿初开卤簿长，词臣扈从俨成行。不知玉辇游何处，惟见旌旗出建章。
皇帝行幸歌二首·其二
作者：汪琬
朝代：明
体裁：七言绝句

天坛南望瑞烟多，柳色阴阴接玉河。芳草不生沙路净，九重法驾日经过。
看梅二首·其一
作者：汪琬
朝代：明
体裁：七言绝句

门前积雪侵冻苔，十枝五枝犯寒开。老人未肯杀风景，且揽鹤氅花间来。
看梅二首·其二
作者：汪琬
朝代：明
体裁：七言绝句

忍寒溪北村西头，夜深犹为梅花留。笑杀雄蜂雌蛱蝶，绯桃开时方出游。
看梅杂诗四首·其一
作者：汪琬
朝代：明
体裁：七言绝句

杈枒老干上莓苔，花信风从雪后来。拟挈邻翁相就饮，安排且放五分开。
看梅杂诗四首·其三
作者：汪琬
朝代：明
体裁：七言绝句

刺眼繁华恼病翁，未妨排日醉春风。异时莫葬陶家侧，沟兆缃梅万树中。
看梅杂诗四首·其二
作者：汪琬
朝代：明
体裁：七言绝句

打瓦翻盆夜半声，幽人孤负爱花情。梅花与雨何嫌怨，愿向东皇乞快晴。
看梅杂诗四首·其四
作者：汪琬
朝代：明
体裁：七言绝句

屏迹山村是一奇，斩新梅萼裹村扉。任渠亲故瞋疏阔，不到花残不合归。
看花二首·其一
作者：汪琬
朝代：明
体裁：七言绝句

遍觅桃栽与柳栽，主人惭愧鬓毛衰。情知不得多年玩，且要花前笑口开。
看花二首·其一
作者：汪琬
朝代：明
体裁：七言绝句

雪鬓霜髭斗觉加，颠狂犹觅四娘家。已嗟命薄难禁得，何况都将乞与花。
看花二首·其二
作者：汪琬
朝代：明
体裁：七言绝句

淡日轻烟暖气融，名花烂熳笑东风。平施五色光明锦，疑在齐奴步障中。
看花二首·其二
作者：汪琬
朝代：明
体裁：七言绝句

笋臛芹羹味最甜，瓦盆频放浊醪添。醉颠也要装风景，乱插繁花压帽檐。
睡足
作者：汪琬
朝代：明
体裁：五言律诗

颇怪家书断，仍虞旅病侵。忍穷增学力，揣分息机心。土锉凝尘满，柴门积藓深。午馀眠未足，轩骑莫相寻。
督坟丁芟松下草
作者：汪琬
朝代：明
体裁：七言绝句

稚松千本仅生枝，力课滋培敢遣迟。三叹老夫今老矣，成阴偃盖见无时。
石公山杂咏七首 其一 一线天
作者：汪琬
朝代：明
体裁：五言绝句

峰颠岚霭聚，壁上藤萝翻。日落樵人绝，时时缒饮猿。
石公山杂咏七首 其七 石公庵
作者：汪琬
朝代：明
体裁：五言绝句

山僧荷锄处，曲径颇幽绝。篱外客来稀，款冬花似雪。
石公山杂咏七首 其三 连云嶂
作者：汪琬
朝代：明
体裁：五言绝句

孱颜欲干霄，�鼠腾莫及。夕阳枫桕明，还疑云五色。
石公山杂咏七首 其二 归云洞
作者：汪琬
朝代：明
体裁：五言绝句

谁运山中石，架空作此宇。惟应鹤上人，常逐云来去。
石公山杂咏七首 其五 蟠龙洞
作者：汪琬
朝代：明
体裁：五言绝句

洞口绕流水，洞中罨白云。那知蟠此者，不是洞庭君。
石公山杂咏七首 其六 石梁
作者：汪琬
朝代：明
体裁：五言绝句

淙淙雨后泉，争向层岩落。一石驾长虹，行人愁著脚。
石公山杂咏七首 其四 石版
作者：汪琬
朝代：明
体裁：五言绝句

一片平如砥，临流俨画图。许侬横舴艋，占作钓矶无。
石公山道中
作者：汪琬
朝代：明
体裁：五言律诗

一径入平冈，村居迤逦长。天寒菘圃绿，岁旱橘田荒。石骨棱棱古，茶花澹澹香。经行皆画本，收采满奚囊。
石公石婆
作者：汪琬
朝代：明
体裁：古风

山麓峙两石，俗传公媪对。形容极老苍，不受烟霭媚。或言石有神，主此胜绝地。相向拱而立，端可作嘉配。我来祈石公，乞赐风日丽。短衣支一策，处处探幽异。深闯洞真居，穷窥山鬼秘。兴尽傥告旋，更祈樯帆利。湖云必澹荡，湖水必平驶。虽无鹅酒酬，庶拜神嘉惠。惟虞石不言，未能默相契。又疑石无情，牝牡竟孰是。所沿公媪名，俚妄欠根柢。我将辨其诬，下语恐辞费。
示林吉人顾有典
作者：汪琬
朝代：明
体裁：五言律诗

脚疾春来校，行游颇不难。花繁蜂酿熟，风暖燕泥乾。嫩蕈形如伞，芳茶味胜兰。诸君知爱否，为我小盘桓。
示觐侯三绝句·其一
作者：汪琬
朝代：明
体裁：七言绝句

城东大道接城西，三日秋霖是处泥。何似山庄清绝地，阴阴乔木画眉啼。
示觐侯三绝句·其三
作者：汪琬
朝代：明
体裁：七言绝句

缬林翠霭缭村东，一个茆斋庵画中。君若不嫌鸡黍俭，未须分手太匆匆。
示觐侯三绝句·其二
作者：汪琬
朝代：明
体裁：七言绝句

此身未觉老蹉跎，醉向灯前每放歌。新制荷衣耐凉冷，今宵添得酒痕多。
离宫怨二首·其一
作者：汪琬
朝代：明
体裁：七言绝句

深锁宫门岁月遥，玉颜狼籍黛痕消。如何辇路垂杨柳，犹向东风斗舞腰。
离宫怨二首·其二
作者：汪琬
朝代：明
体裁：七言绝句

经年无复翠华来，歌谱虽存已倦开。学得霓裳浑忘却，钿筝斑管两尘埃。
离索二首·其一
作者：汪琬
朝代：明
体裁：五言律诗

离索亦已久，幽怀未易降。草生都覆径，树密颇妨窗。入幕容雏燕，应门仗小龙。渔舟无出入，常系绿杨桩。
离索二首·其二
作者：汪琬
朝代：明
体裁：五言律诗

绕垣牵薜荔，绿砌上莓苔。身计霜前叶，名心死后灰。引杯聊遣闷，储药漫扶衰。门牡何须上，元无好事来。
禽言
作者：汪琬
朝代：明
体裁：古风

丛木蔽荒村，众禽晨夕啼。勿疑太啁嘲，一一中良规。鹧鸪阻我出，似嫌路险巇。苦口未及已，竹鸡复如之。架犁何处来，相诫勤东菑。县吏严催科，力作诚难迟。提壶则不然，导我访酒旗。一醉销烦忧，劝饮理亦宜。是间无佳客，聒耳多群迷。试译众禽言，欣欣欲忘疲。出处固细事，渊明乃吾师。且从课农暇，先和饮酒诗。
秋夜
作者：汪琬
朝代：明
体裁：五言律诗

萧萧凉候至，新雨间新晴。月作弯弓侧，河当射角明。水萤光不定，林鸟意多惊。行坐贪清夜，中单渐觉轻。
秋日寓叹
作者：汪琬
朝代：明
体裁：七言绝句

轻云阁雨不成丝，澹澹斜阳隐半规。芜绿柳黄桠桕赤，秋光恰到尽头时。
秋日杂赋三首·其一
作者：汪琬
朝代：明
体裁：七言律诗

衰容羸骨况经秋，叹息年华不少留。拒客故应捐麈尾，挟书犹可辨蝇头。萎黄败叶填荒径，浅碧疏花蔓小邱。桃竹杖坚驼褐暖，不妨行药下层楼。
秋日杂赋三首·其三
作者：汪琬
朝代：明
体裁：七言律诗

末疾逢寒小觉苏，出门犹要倩人扶。林端木落山容瘦，天半云归塔影孤。对语小鸠穿密翳，群飞宾雁上虚无。媻姗勃窣君休笑，拟为黄花过酒垆。
秋日杂赋三首·其二
作者：汪琬
朝代：明
体裁：七言律诗

一秋花月最清妍，曲径修廊别有天。小设胡床来月下，略携蛮榼到花前。畏人久作惊弓雁，避俗今同翳叶蝉。女嫁男昏吾事了，只将丘壑饯华颠。
秋日送友人之秦
作者：汪琬
朝代：明
体裁：七言律诗

八月愁听鸿雁鸣，故人鞍马独西征。关城日落诸陵远，驿路天阴五时平。千里烽烟连朔气，万家砧杵断寒声。汉宫遗迹难重问，玉笛金笳动客情。
秦园
作者：汪琬
朝代：明
体裁：五言律诗

怪怪奇奇石，疏疏密密花。暗泉穿涧落，曲径向桥斜。拊槛文鱼出，开帘语燕哗。芳春经雨露，草木亦光华。
积善庵旧有海棠一本花时最为烂漫今已不复存矣
作者：汪琬
朝代：明
体裁：古风

西虹桥西纷荠麦，回首名花已陈迹。猩血氍毹锦步障，犹有山僧话畴昔。似闻玉女司此花，怕涴尘俗沾泥沙。鹤林杜鹃故有例，竟归阆苑仙人家。稍稍枯槎萌短蘖，曾无十枝五枝发。老夫自愧来挍迟，不见此花全盛时。
稻熟
作者：汪琬
朝代：明
体裁：七言绝句

恰直西风稻熟天，肥鸡新熝巨螯鲜。长官又罢销圩册，最好吴人快活年。
章含可画册四首·其一
作者：汪琬
朝代：明
体裁：古风

孤塔峙斜阳，遥村隐芳树。彷佛石湖秋，支筇茶磨屿。
章含可画册四首·其三
作者：汪琬
朝代：明
体裁：古风

斑竹绕层冈，紫兰被芳渚。寂寞黄陵间，无人吊尧女。
章含可画册四首·其二
作者：汪琬
朝代：明
体裁：古风

系艇菰芦中，渔父渺何在。任尔行人呼，得鱼亦不卖。
章含可画册四首·其四
作者：汪琬
朝代：明
体裁：古风

门外槿篱斜，东风吹柳花。微闻漉春酒，好是隐君家。
答友人出山之问
作者：汪琬
朝代：明

不嫌野父便交欢，讳说头衔是史官。车为久悬羞再驾，冠宜长挂怕重弹。丛祠散社分余肉，僧钵逢斋寄一餐。此段风流那易得，肯驰崄岨涉波澜。
筠儿书来云料理草堂粗竞因借前韵赋此寄之兼简曰缉
作者：汪琬
朝代：明
体裁：七言律诗

矮屋颓垣了不华，冯将曲折贮烟霞。须扶醉日移来竹，急护分前接过花。但剪蓬蒿开客径，莫驱鹅鸭入邻家。归来梦断长安道，软土生尘一任遮。
篱边种杂花树
作者：汪琬
朝代：明
体裁：五言律诗

移植才三尺，何时始作林。土松宜细雨，候暖藉轻阴。著蕊常嫌晚，行根特取深。邻儿多薄劣，剪伐莫相侵。
精卫操
作者：汪琬
朝代：明
体裁：古风

愚公既移山，精卫亦填海。所填能几何，矢志终不改。口穿羽折君莫嗤，君不见海波亦有扬尘时。
红梅
作者：汪琬
朝代：明
体裁：七言绝句

故换风流时世妆，施朱裹锦艳斜阳。司花大有神通在，似试吴儿木石肠。
纳凉二首·其一
作者：汪琬
朝代：明
体裁：七言绝句

衡门两版掩松风，葵扇桃笙偃仰中。就与刘孙相阔绝，不过令我不三公。
纳凉二首·其二
作者：汪琬
朝代：明
体裁：七言绝句

科头企脚向斜阳，畦豆盆花细细香。画省才名抛掷尽，方能消受北窗凉。
纵笔二首·其一
作者：汪琬
朝代：明
体裁：七言绝句

春风乍暄春昼长，不游醉乡即睡乡。任渠谤我已仙去，鼻息雷鸣投石床。
纵笔二首·其二
作者：汪琬
朝代：明
体裁：七言绝句

六书未讲声与形，但将俗笔临黄庭。自分胸中无一字，如何敢录良常铭。
经营
作者：汪琬
朝代：明
体裁：五言律诗

又值春将尽，深山换物华。花残才割蜜，雨过旋收茶。浸种出陈谷，缫丝修故车。谋生忙未了，真作老农家。
绘川书院为汤潜庵先生赋
作者：汪琬
朝代：明
体裁：古风

孔孟不可作，六经无完书。为学贵自得，耳食真鄙儒。宋贤阐绝业，已获龙颔珠。从入虽有歧，根源亮非殊。后进未升堂，论辩徒纷如。彼此藤口说，孰若勤菑畬。先生奋中原，祖程而祢朱。贯通诸家学，剟肤茹其腴。首斥华士伪，次悯鲰生迂。不朽在立德，其言与之俱。琬也东南来，兀如橛株拘。浮沈章句中，又似忘归墟。侧闻绘川濒，高甍卓通衢。豆登仰前修，生徒盛簪裾。讲诵方历历，揖让兼于于。杏台一枝春，烂漫开榛芜。先生隐金门，喟然叹归与。愿言从执鞭，住赁堂庑居。厕身都养末，从容牖顽愚。庶几迟暮年，犹得秉烛趋。
绝句四首·其一
作者：汪琬
朝代：明
体裁：七言绝句

群贤济济曳华裾，润色斯文己有馀。身是腐儒才思拙，只堪归校兔园书。
绝句四首·其三
作者：汪琬
朝代：明
体裁：七言绝句

马班未敢比春秋，聊取前闻次第修。叹息后来严笔削，直将书法接尼邱。
绝句四首·其二
作者：汪琬
朝代：明
体裁：七言绝句

九原精爽俨千秋，肯逐黄埃白草休。何事时贤苦相撼，枉抛心力作蚍蜉。
绝句四首·其四
作者：汪琬
朝代：明
体裁：七言绝句

学术文章两未工，三年噩梦苦悤悤。还乡但逐鸡豚社，胜入伾文死友中。
缪家集
作者：汪琬
朝代：明
体裁：五言律诗

独树欹沙岸，疏帘向水涯。轮蹄南北道，烟火两三家。风急尘难静，天寒日易斜。健儿方卖剑，行旅莫咨嗟。
罢官后携三女南归三首·其一
作者：汪琬
朝代：明
体裁：七言绝句

娇女由来字蕙芳，解牵衣袂学扶床。逢人也说还家好，菘菜青青橘子黄。
罢官后携三女南归三首·其三
作者：汪琬
朝代：明
体裁：七言绝句

鶗鴂才鸣雁又飞，已抛艾绶制荷衣。出门即是还山路，底事游人不肯归。
罢官后携三女南归三首·其二
作者：汪琬
朝代：明
体裁：七言绝句

红蓼花残稻穗低，纬萧笭箵满村溪。且随渔父携家去，一曲吴歌笠泽西。
翼日渡河过骆马湖
作者：汪琬
朝代：明
体裁：古风

孤舟如昨日，兀坐发长喟。忽闻叠鼓轰，此事颇意外。樯头旗脚转，悠然出滂湃。河神似哀我，不复邀祈赛。官事有程期，驱使速北迈。落日漾轻帆，欹仄了不碍。竟得达安流，幸荷蛟鼍贷。平湖渺千顷，渌净别有派。游龙杂菰蒲，远近略相带。好山落其中，明镜点蛾黛。我生否已极，乘除理宜泰。回顾风埃稀，倦眼聊一快。
老友既庭暨王子咸中连许过予山庄
作者：汪琬
朝代：明
体裁：七言律诗

湖山数曲接横塘，闻有嘉宾款草堂。稚子倘能供洒扫，小妻犹足任排当。三升黍酒倾香碧，一寸蔬芽剪媆黄。明月满庭花满径，为君随意设绳床。
老将行
作者：汪琬
朝代：明
体裁：古风

渔阳老将老逾健，手挽强弓彀长箭。修髯垂白尽如虬，双颔下丰犹似燕。自言少小学从戎，跃马能超六郡雄。战血千行频污甲，瘢痕是处悉通中。谁料数奇终得谤，平生意气俱凋丧。小吏翻为投笔人，人奴却擅封侯相。蓟门烽火书纷纷，回忆云台旧建勋。閒杀南山射虎手，醉归羞说故将军。
老病
作者：汪琬
朝代：明
体裁：五言律诗

老病颇难持，萧萧风雨时。酒无旁舍饷，毡有小偷窥。借暖炉中焰，支愁枕上诗。门前枫柳树，一夜不禁衰。
肩舆登尧峰至露禅庵
作者：汪琬
朝代：明
体裁：古风

卜筑尧峰麓，时时恣深探。高下数里馀，曲直颇尽谙。奇石耸危壁，飞泉赴幽潭。丛篁接空虚，偃松碍烟岚。药花抽细萼，浅红杂微蓝。遥见刹竿立，知有古佛龛。叩门揖老僧，间发世外谈。为我设蔬具，茶清笋�甘。幽境固可喜，名理亦所耽。栖止悔已晚，奚庸慕华簪。
臂疾大作不离东轩
作者：汪琬
朝代：明
体裁：七言律诗

药囊茶裹镇相依，叹息身如泡影微。久废著书才思减，渐疏把盏笑谈稀。瓦瓶花映明窗放，石鼎香萦燕几飞。自分风流惭叔宝，也因羸疾掩荆扉。
自胡巷入焦龛
作者：汪琬
朝代：明
体裁：古风

西山山色如环连，尧峰一角尤搀天。山中松石秀而野，山下李梅幽更妍。数家墟落近相接，后通曲港前平田。出檐高支卖酒望，绕岸竞尾罱泥船。老夫卜筑山之麓，不置厦屋惟卑椽。穿渠稍决旁舍溜，种竹但引西家鞭。朝来解后风日美，山红涧碧供攀缘。啸声直排烟雾起，快步欲斗猿猱先。偶遭邻父泥小饮，亦访社衲谈盲禅。幅巾行縢绝可喜，路行不识疑为仙。人生忽忽如寄耳，底要不朽垂千年。不如乞此把茅地，陶村郑谷师前贤。
自讼四首·其一
作者：汪琬
朝代：明
体裁：七言绝句

经术何如谙吏事，宦游不及守躬耕。从前铸铁都成错，犹自高谈诳后生。
自讼四首·其三
作者：汪琬
朝代：明
体裁：七言绝句

戏担赪土泥茶灶，间引清泉涤砚池。未得修行半分力，此生垂老尚儿痴。
自讼四首·其二
作者：汪琬
朝代：明
体裁：七言绝句

樗蒲锦背元人画，金粟笺装宋版书。长物些些捐不得，谩言结习已销除。
自讼四首·其四
作者：汪琬
朝代：明
体裁：七言绝句

酒阑每觉閒情在，病退仍嫌妄想频。枉是杜门勤学道，云蓝小袖又任身。
自题小像二首·其一
作者：汪琬
朝代：明
体裁：七言绝句

花氎净巾常在手，斑丝文褥稳栖身。偶然写个跏趺影，便似香山社里人。
自题小像二首·其二
作者：汪琬
朝代：明
体裁：七言绝句

已借幻泡观众法，更将蕉槿喻残身。入山自是安衰朽，非学巢由一辈人。
自题小像五首·其一
作者：汪琬
朝代：明
体裁：七言绝句

耻与时贤角异同，暮年聊尔隐墙东。中朝故旧消磨尽，留得痴顽是此翁。
自题小像五首·其三
作者：汪琬
朝代：明
体裁：七言绝句

人情穴底争膻蚁，交道灯前扑燄蛾。莫怪杜门常谢客，老来更事比君多。
自题小像五首·其二
作者：汪琬
朝代：明
体裁：七言绝句

只工扫地与焚香，啸傲空斋意味长。膝下两男虽解事，断无一个得翁狂。
自题小像五首·其五
作者：汪琬
朝代：明
体裁：七言绝句

馀生修短都安命，有子贤愚亦去心。卜冢治棺今并了，何妨与俗暂浮沉。
自题小像五首·其四
作者：汪琬
朝代：明
体裁：七言绝句

架上故书常废读，床头浊酿亦慵尝。欲知此老不凡处，饱享梧窗午荫凉。
自鸡窠岭至天池
作者：汪琬
朝代：明
体裁：五言律诗

又踰前岭去，幽胜转难穷。灌木啼抟黍，清池聚活东。人烟深竹里，樵径绿芜中。吾欲歌招隐，须营地一弓。
至清江浦贻上晨过舟中与之小饮
作者：汪琬
朝代：明
体裁：古风

挂帆斗野亭，落帆淮南村。感君远相顾，舣棹枯楂根。是时涨初减，绿波半篙浑。凉吹满絺衣，入水生縠纹。携君坐船头，喜有浊酒温。景物况尔佳，烟柳摇初暾。试鲙水精鳞，堆雪随风翻。君虽不解饮，为我尽此尊。我侪本不羁，所志非高轩。微官偶为累，坐困簿领烦。幸然脱尘鞅，如鸟辞笼樊。千里得良晤，一笑眉宇掀。借问平生交，零落今谁存。东西与南北，游川日沄沄。俛视诸儿曹，琐细何足论。会当吐壮气，一往虹霓奔。岸巾抵两掌，不顾四坐闻。君盍恕我狂，毋令遽声吞。明发复行迈，相望青绮门。
至清江浦贻上晨过舟中与之小饮
作者：汪琬
朝代：明

挂帆斗野亭，落帆淮南村。感君远相顾，舣棹枯槎根。是时涨初减，绿波半篙浑。凉吹满絺衣，入水生縠纹。携君坐船头，喜有浊酒温。景物况尔佳，烟柳摇初暾。试鲙水精鳞，堆雪随风翻。君虽不解饮，为我尽此樽。我侪本不羁，所志非高轩。微官偶为累，坐困簿领烦。幸然脱尘鞅，如鸟辞笼樊。千里得良晤，一笑眉宇掀。借问平生交，零落今谁存。东西与南北，逝川日沄沄。俯视诸儿曹，琐细何足论。会当吐壮气，一往虹霓奔。岸巾抵两掌，不顾四坐闻。君盍恕我狂，毋令遽声吞。明发复行迈，相望青绮门。
舟中终日食韭偶作
作者：汪琬
朝代：明
体裁：古风

长安早韭鹅黄色，雪花飞时坼土出。菜市街头初上市，每有豪门厚酬直。河千半月春风吹，韭叶尺许何离离。贵人吐弃不下咽，老夫甘之如蜜饴。午馀新黍炊香饭，配以韭羹宁待劝。莼丝箭茁未足方，欣然举箸空盘案，偶谢微官还故乡。但得一饱百事足，茹蔬啖粝不须择，底用流涎思万羊。
舟中饮酒
作者：汪琬
朝代：明
体裁：古风

月黑风愈高，云脚垂到地。系缆杨柳根，摇曳颇可畏。萧然掩蓬窗，客闷排不易。从来鲁酒薄，况复出村肆。沾唇取微醺，过此即少味。譬若仕宦中，沈没何所忌。夜深镫火阑，并船皆熟寐。挂帆理烟桨，姑俟明日议。
舟往尧峰遇雨
作者：汪琬
朝代：明
体裁：古风

横塘渡口北风起，横山濛濛水云里。老夫鼓柁西南游，急雨随风打船尾。舂锄插喙栖沙汀，蜻蛉接翅飞从横。风头泼墨雨脚白，阿香隐隐将车行。柁楼浊浪大如许，停船暂缆前村树。独有渔师不畏风，张帆曳网湖中去。
舟次有客携猿赴北予闻其声志感
作者：汪琬
朝代：明
体裁：五言律诗

孤猿何自至，入夜最凄然。心逐巴江树，形羁楚客船。远村云外火，极浦雨中烟。愁绝啼声急，残镫不可眠。
舟过虎邱
作者：汪琬
朝代：明
体裁：五言律诗

载酒出花泾，秋光似画屏。破烟双白鹭，点水一蜻蛉。渔鼓欢孤店，菱船下浅汀。云岩看渐近，佛塔己亭亭。
舟过鸭脚浜
作者：汪琬
朝代：明
体裁：七言律诗

柳外莺雏弄好音，暂牵画舫入溪阴。楝花欲放黄鱼美，谷雨才晴绿树深。才少不堪文字饮，兴酣那惜短长吟。麦秋时节须行乐，已分功名付陆沉。
艺圃十咏 其一 南村
作者：汪琬
朝代：明
体裁：古风

望望路转深，延缘篱落静。熏风亭午来，竹树散清影。微袅一缕烟，有人方䰞茗。
艺圃十咏 其七 响月廊
作者：汪琬
朝代：明
体裁：古风

回廊何窈窕，所忻夜景清。澹澹露华积，迢迢汉影横。渐见高梧末，裴回圜魄明。
艺圃十咏 其三 乳鱼亭
作者：汪琬
朝代：明
体裁：古风

碧流滟方塘，俛槛得幽趣。无风莲叶摇，知有游鳞聚。翡翠忽成双，撇波来复去。
艺圃十咏 其九 六松轩
作者：汪琬
朝代：明
体裁：古风

小筑如空山，萧萧清籁发。幽人披素䘳，长啸坐林樾。夜久浓翠寒，犹然待明月。
艺圃十咏 其二 红鹅馆
作者：汪琬
朝代：明
体裁：古风

高馆驱鹅群，一一梳翎翅。暖藉莎草眠，群穿荇花戏。莫学昙�村，持换黄庭字。
艺圃十咏 其五 浴鸥池
作者：汪琬
朝代：明
体裁：古风

积泉澄不流，白鸟泛空阔。渺渺蘋蓼中，数点明如雪。更有两鸳鸯，飞来共成列。
艺圃十咏 其八 垂云峰
作者：汪琬
朝代：明
体裁：古风

兹峰洵云奇，本自太湖选。位置小山间，亭亭似孤巘。何人旧题名，遗墨蚀苍藓。
艺圃十咏 其六 度香桥
作者：汪琬
朝代：明
体裁：古风

红栏与白版，掩映沧浪上。两岸柳阴多，中流荷气爽。村居水之南，屣步每独往。
艺圃十咏 其十 绣佛阁
作者：汪琬
朝代：明
体裁：古风

朱甍高入云，泠泠度金磬。中有散花女，焚香礼清净。梵香绕空虚，从兹證闻性。
艺圃十咏 其四 香草居
作者：汪琬
朝代：明
体裁：古风

光风被兰杜，幽艳森然发。不知欲遗谁，美人勤采折。芳岁每易阑，恒忧萧艾夺。
艺圃小游仙六首·其一
作者：汪琬
朝代：明
体裁：七言绝句

课罢黄庭日欲西，偶然锄药绕幽溪。昨宵雨过青泥润，新长芝苗数尺齐。
艺圃小游仙六首·其三
作者：汪琬
朝代：明
体裁：七言绝句

竹钉门扉荻织芭，浇花锄药是生涯。飞来采蝶大如燕，开遍碧桃红似霞。
艺圃小游仙六首·其二
作者：汪琬
朝代：明
体裁：七言绝句

尽日焚香礼太空，的应腾入九霄中。乖龙要是难驱驾，唤取池边赤鲩公。
艺圃小游仙六首·其五
作者：汪琬
朝代：明
体裁：七言绝句

满岩桂柏起秋风，鸾鹤排烟下碧空。闻道茅君夜相访，旌幢小驻月明中。
艺圃小游仙六首·其六
作者：汪琬
朝代：明
体裁：七言绝句

松籁泉声远近闻，重楼缥缈入层云。拟将身附门墙列，乞取先生十赉文。
艺圃小游仙六首·其四
作者：汪琬
朝代：明
体裁：七言绝句

小饮休辞力不胜，呼童频剪九光镫。手中杯是蟠桃核，的贮流霞四五升。
艺圃竹枝歌四首·其一
作者：汪琬
朝代：明
体裁：词

池上花开照眼明，流蓱无数杂飞英。一双紫燕贴波去，三寸银鱼吹浪行。
艺圃竹枝歌四首·其三
作者：汪琬
朝代：明
体裁：词

数亩清漪弄晚风，南村村口水濛濛。鸳央飞去望不见，疑在枮荷折苇中。
艺圃竹枝歌四首·其二
作者：汪琬
朝代：明
体裁：词

鵁鶄翡翠满沙棱，垂柳垂杨绿几层。好雨忽来新涨阔，阿侬准备打鱼罾。
艺圃竹枝歌四首·其四
作者：汪琬
朝代：明
体裁：词

红蓼青蘋九月天，澹云如水水如烟。画桥侧畔好杨柳，合系侬家书画船。
花下招客二首·其一
作者：汪琬
朝代：明
体裁：七言绝句

成团胡蝶绕芳菲，篱落春深客到稀。但使故人能叩户，不愁罗雀要惊飞。
花下招客二首·其二
作者：汪琬
朝代：明
体裁：七言绝句

赖有名花取次开，暂扶藤杖立苍苔。虽然不识扬雄字，也望门前好事来。
苕华书屋中睡起
作者：汪琬
朝代：明
体裁：七言律诗

栖身一几一藤床，睡足那知昼漏长。砚润溶溶储剩沈，炉温细细袅残香。骤欢鸠语先疑雨，乍转桐阴顿觉凉。卜筑任渠城市近，安心已竟恰相忘。
苕华书屋前种梅花四首·其一
作者：汪琬
朝代：明
体裁：七言绝句

和烟和月渐离披，成就幽居一段奇。桃杏本为妖艳客，不令阑入竹笆篱。
苕华书屋前种梅花四首·其三
作者：汪琬
朝代：明
体裁：七言绝句

东风吹雪点苍苔，喜见南枝满意开。似共幽人有瓜葛，隔帘频送暗香来。
苕华书屋前种梅花四首·其二
作者：汪琬
朝代：明
体裁：七言绝句

草未生芽柳未匀，一枝横向短垣新。不须援取孤山例，但爱梅花便可人。
苕华书屋前种梅花四首·其四
作者：汪琬
朝代：明
体裁：七言绝句

篱落曾无驻屐人，独携浊酒酹花神。杯盘草草谁相共，吾与梅花迭主宾。
苕华书屋閒居二首·其一
作者：汪琬
朝代：明
体裁：七言律诗

无才甘与世相忘，塞向支扉亦不妨。茶沸竹垆盈杓水，烟横瓦鼎一铢香。帘旌脱落栖寒雀，窗纸分明透夕阳。若问些些贫活计，的应终日据绳床。
苕华书屋閒居二首·其二
作者：汪琬
朝代：明
体裁：七言律诗

点点霜华两鬓齐，敢如枮木望生梯。生涯冷澹三间屋，食料酸寒百瓮齑。书为怕临难讳拙，棋缘慵算不辞低。寻春赖得身犹健，屐齿重沾雪后泥。
荅友人出山之间
作者：汪琬
朝代：明
体裁：七言律诗

不嫌野父便交欢，讳说头衔是史官。车为久悬羞再驾，冠宜长挂怕重弹。丛祠散社分馀肉，僧钵逢斋寄一餐。此段风流那易得，肯驰险阻涉波澜。
荅曰缉书重订来春见访之约
作者：汪琬
朝代：明
体裁：七言绝句

一自魂销青绮门，屡烦书札寓殷勤。此身所幸犹强健，或可明年复见君。
荆门侯启闸得食�鱼
作者：汪琬
朝代：明
体裁：古风

斗门县飞流，一片浪花白。乐哉群鱼来，跃起每踰尺。何人腰笭箵，举网三玄�。柳条贯其颊，作意犹跳踯。欣然呼买之，颇觉芳鲜溢。我家太湖尾，素富鱼干石。或圜而缩项，或狭而丰脊。曝腮或含红，细鳞或洒墨。平时风月佳，恒有斫鲙癖。自从入京华，此味竟难直。今宵享南烹，乃得弃官力。满引蕉叶盏，醉倒柁楼侧。
草堂
作者：汪琬
朝代：明
体裁：古风

草堂主人久不出，屣步堂前幽兴赊。豆棚笼翠遍生荚，桂树团阴初著花。绕径胡蜂每下上，辞巢社燕纷欢哔。暮年杜门无事了，敢复恼汝东西家。
草堂偶成三首·其一
作者：汪琬
朝代：明
体裁：五言律诗

积水穿苔径，横林对草堂。绿蕉偏耐雨，乌桕故宜霜。默坐常县拂，精思别置床。閒中有忙事，试茗拨残香。
草堂偶成三首·其三
作者：汪琬
朝代：明
体裁：五言律诗

差科方扰扰，烽火更悠悠。有地堪薶骨，无天可寄愁。桑榆身事晚，枫柳物华秋。何限行吟景，湘累惜未收。
草堂偶成三首·其二
作者：汪琬
朝代：明
体裁：五言律诗

数掩疏篱匝，三门小筑宽。药拦扶鬼臼，土灶养神丹。喜蜡登山屐，慵弹挂壁冠。勿嫌贫复病，胜觉此心安。
葺理山庄讫有感
作者：汪琬
朝代：明
体裁：五言律诗

攀竹盖茅茨，幽栖正及时。风翻黄叶急，云度碧空迟。事佛耶嫌佞，还书不讳痴。帷惭衰态剧，零落镜中丝。
蒙吴公绅索洞庭游稿赋此寄
作者：汪琬
朝代：明
体裁：古风

平生爱山看不足，支颐远望西山麓。今年身似不羁鹤，竟理飞帆挈行襆。山中佳处推石公，俛视群峰皆婢仆。怪奇自是惊心魂，秀丽真能扑眉目。橘林璀灿步障锦，云峦宛转屏风绿。天风不起镜流平，展尽生绡三百幅。老僧知我非生人，炒栗鬻荼频见肃。枇杷花开雪满路，点缀衣巾犹馥馥。危桥夭矫曲洞幽，别逐行縢恣探逐。洞里仙人不我瞋，遍启窗棂驱蝙蝠。数堆石髓堪采吃，味美胜餐玄圃玉。从今解笑嵇叔夜，俗骨尘缘无此福。归来恍惚梦中游，欲记旋忘十五六。明春约君共长往，拂石更题招隐曲。
薛给事夜㝱予死明日以告遂放笔作此歌
作者：汪琬
朝代：明
体裁：古风

薛侯抵掌忽大笑，昨宵妖㝱难意料。似闻狂客弃人间，帷堂髣髴群相吊。我本无才甘陆沈，世人欲杀机太深。果然直此君勿讶，流传差快时贤心。生亦不足多，死亦不足患。朝菌未必输灵椿，此事由来如㝱幻。鼠肝虫臂俱莫论，乌鸢蝼蚁谁疏亲。平生每诮刘伶拙，荷锸元非任达人。
藤树歌
作者：汪琬
朝代：明
体裁：古风

天王寺松石公石，此榆怪甚乃其敌。横柯偃蹇春复春，绿阴盘盘白日昏。脩藤出奇与榆角，媆叶繁梢相束缚。历年不知踰几何，树纹绝似丝绳络。久疑造物之有无，今叹此榆天巧殊。安得良工笔力活，写配松石作三绝。
虎疁寓庐四首 其一 竹径
作者：汪琬
朝代：明
体裁：古风

繁枝烟外绿，新箨雨中斑。恐有肩舆客，柴扉昼不关。
虎疁寓庐四首 其三 菜畦
作者：汪琬
朝代：明
体裁：古风

叶绿虫生翳，花黄蝶引群。西山晴气爽，抱瓮敢辞勤。
虎疁寓庐四首 其二 梅坞
作者：汪琬
朝代：明
体裁：古风

寒梅欲吐香，阴雨如相忌。昨夜月明多，疏篱花发未。
虎疁寓庐四首 其四 豆架
作者：汪琬
朝代：明
体裁：古风

凉飙绕架飞，子老白花稀。莫即除霜蔓，寒蜩正脱衣。
蝶
作者：汪琬
朝代：明
体裁：五言绝句

蜕出翩翩影，须拳粉未匀。直饶能速化，也是梦中身。
行药
作者：汪琬
朝代：明
体裁：七言律诗

毳衲深温竹杖坚，钝翁行药屋西偏。受霜枫叶非前日，遇涨溪痕过去年。寂寂僧房寒霭里，亭亭佛塔夕阳边。邻翁相见问无恙，似羡风流近谪仙。
衲子叹
作者：汪琬
朝代：明
体裁：古风

群衲住院纷鬨争，试问道眼谁分明。葛藤桩子推未倒，盲喝错棒频施行。赵州云门渺何处，重铨玄要皆死句。岂如竟作粥饭僧，漉囊钵袋随缘寓。我亦不必火其书，亦更不必人其人，但将龙蛇凡圣为君分。果能踢倒禅床拗折杖，俊哉此衲真超群。
西山渔父词四首·其一
作者：汪琬
朝代：明
体裁：七言绝句

澹日轻烟漾渌漪，鳜鱼吹浪尚迟迟。阿侬要放蜻蛉艇，直待风斜雨细时。
西山渔父词四首·其三
作者：汪琬
朝代：明
体裁：七言绝句

生长湖中上岸稀，碇船只在蓼花矶。鵁鶄�䳵都相熟，长傍船头自在飞。
西山渔父词四首·其二
作者：汪琬
朝代：明
体裁：七言绝句

鱼价今年逐渐强，偶因换酒到山乡。笭箵个个盛鱼满，一寸银刀论斗量。
西山渔父词四首·其四
作者：汪琬
朝代：明
体裁：七言绝句

雨过云头日日阴，石帆脚下水痕深。全家习惯风波了，不怕湖村便陆沉。
西山观梅二首·其一
作者：汪琬
朝代：明
体裁：七言绝句

处处梅花映雪明，笋舆竹杖恣经行。天公似会游人意，贷与斜阳半日晴。
西山观梅二首·其二
作者：汪琬
朝代：明
体裁：七言绝句

渐觉林间有落英，山僧导我历柴荆。丁宁莫问山深浅，但拣梅花多处行。
西湖歌送友
作者：汪琬
朝代：明
体裁：古风

君不见西湖流水碧于玉，莎草如烟绕湖绿。西泠桥边花正开，落花片片随风来。木兰艇子蜻蛉尾，擢入花间三十里。垆头少妇调银筝，娇歌一曲最有情。当窗卷却青绡幕，花香水气传歌声。行人日午相倚听，劝尽丝绳双玉瓶。仙郎家近西湖住，暂假南行赋归去。燕台日落风凄凄，道旁相逢惜解携。羡君南行向湖堤，向湖堤，策马蹄。湖水平，湖草齐。
见贻上题江村图爱其江鸟江花之句以诗识之二首·其二
作者：汪琬
朝代：明
体裁：七言绝句

彷佛春江绿树阴，几回展卷几沉吟。江南于汝关何事，赋得愁心尔许深。
计甫草至寓斋
作者：汪琬
朝代：明

门巷何萧索，惟君步屟频。青云几故旧，白首尚风尘。身受才名误，文从患难真。耦耕知未遂，相顾倍伤神。
计甫草至寓斋·其二
作者：汪琬
朝代：明

听话频年况，凄然泪不禁。岁荒生事俭，世难客愁深。孝友安时命，文章损道心。五侯空好士，叹息少知音。
计甫草至寓斋二首·其一
作者：汪琬
朝代：明
体裁：五言律诗

门巷何萧索，惟君步履频。青云几故旧，白首尚风尘。身受才名误，文从患难真。耦耕知未遂，相顾倍伤神。
计甫草至寓斋二首·其二
作者：汪琬
朝代：明
体裁：五言律诗

听话频年况，悽然泪不禁。岁荒生事俭，世难客愁深。孝友安时命，文章损道心。五侯空好士，叹息少知音。
请告六首·其一
作者：汪琬
朝代：明
体裁：七言绝句

筋力蹉跎肺气衰，膏盲竖子去还来。行年自分无官禄，冯仗东归厌此灾。
请告六首·其三
作者：汪琬
朝代：明
体裁：七言绝句

巳办轻帆展晓云，东来花信渐纷纷。社前拟换江村酒，解得银鱼未可焚。
请告六首·其二
作者：汪琬
朝代：明
体裁：七言绝句

一辆柴车出帝乡，蓍囊药笈是轻装。旁观莫笑紫衣敝，犹带东华软土香。
请告六首·其五
作者：汪琬
朝代：明
体裁：七言绝句

春向垞南沜北生，红英紫萼渐纵横。冯谁约束司花女，小待先生曳杖行。
请告六首·其六
作者：汪琬
朝代：明
体裁：七言绝句

劙了柔桑种薄田，好骑觠角日周旋。槿篱深处柴门迮，不要安车特地悬。
请告六首·其四
作者：汪琬
朝代：明
体裁：七言绝句

面如槁叶鬓如霜，惭愧承明侍从行。纵是圣朝堪眷恋，也应归骨故山旁。
请告后作
作者：汪琬
朝代：明
体裁：七言律诗

河上冰融草复斑，此身犹滞旅亭间。药无可染衰馀鬓，酒不能回病后颜。家业渐随花并落，客心先逐燕双还。云泥分与诸贤隔，喜有音书念闭关。
读书
作者：汪琬
朝代：明

龙钟五十五，仿佛如华颠。崇朝手残书，移日即茫然。回忆羁贯初，骏快颇翩翩。过目了大义，少选竟一编。倍诵若泻水，不受长者鞭。因之易骄惰，研习未肯专。谁知老将至，意象衰于前。力学诚上策，有志无其年。夜阑烛跋短，余光岂迁延。身非袁伯业，抚卷惭先贤。
读书
作者：汪琬
朝代：明
体裁：古风

龙钟五十五，髣髴如华颠。崇朝手残书，移日即茫然。回忆羁贯初，骏快颇翩翩。过目了大义，少选竟一编。倍诵若泻水，不受长者鞭。因之易骄惰，研习未肯专。谁知老将至，意象衰于前。力学诚上策，有志无其年。夜阑烛跋短，馀光岂迁延。身非袁伯业，抚卷惭先贤。
读宋人诗五首·其一
作者：汪琬
朝代：明
体裁：七言绝句

夔州句法杳难攀，再见涪翁与后山。留得紫微园寝在，更谁参透少陵关。
读宋人诗五首·其三
作者：汪琬
朝代：明
体裁：七言绝句

诗印频提教外传，入魔入佛总超然。放翁已得眉山髓，不解诚斋学谪仙。
读宋人诗五首·其二
作者：汪琬
朝代：明
体裁：七言绝句

唱得吴歈迥不同，石湖别自擅宗风。杨元果与齐名否，如此论量恐未公。
读宋人诗五首·其五
作者：汪琬
朝代：明
体裁：七言绝句

一办香归玉局翁，风流羡与少陵同。平生不拾江西唾，枉被勾牵入社中。
读宋人诗五首·其四
作者：汪琬
朝代：明
体裁：七言绝句

后村傲睨四灵间，高与前贤隔一关。若向中原竖旗鼓，堂堂端合让遗山。
读杨廉夫竹枝词拟作四首·其一
作者：汪琬
朝代：明
体裁：词

春雨春风太作颠，桃花结子柳飞棉。小娃十五犹愁思，那得吴娘不化烟。
读杨廉夫竹枝词拟作四首·其三
作者：汪琬
朝代：明
体裁：词

两两吴娃结束同，竞呼画舫趁东风。白堤玄墓花如雪，春在蜂黄蝶粉中。
读杨廉夫竹枝词拟作四首·其二
作者：汪琬
朝代：明
体裁：词

家住横塘倚画楼，望郎遥隔百花洲。何时得作横塘水，汇入洲中一处流。
读杨廉夫竹枝词拟作四首·其四
作者：汪琬
朝代：明
体裁：词

虎邱寺西春水长，郎船箫管出山塘。劝郎莫上真娘墓，阿娘元是狭邪倡。
读筠廊偶笔
作者：汪琬
朝代：明
体裁：五言律诗

知君诚作者，游戏集毫端。糖蟹诚堪赋，甘蕉亦可弹。解颐多异论，寓目得奇观。好述輶轩志，他时佐史官。
调薛户部大武
作者：汪琬
朝代：明
体裁：七言绝句

十载雕虫稍擅名，未曾缚绔学长征。佗时若得登三事，但乞萧郎作骑兵。
谢沈编修赠药歌
作者：汪琬
朝代：明
体裁：古风

病夫移病一月馀，翰林沈郎辱相念。入门怪我颜色恶，知我坐久伤烦眩。自言囊中有禁方，频年试此已经验。许分成药一赠我，令我不觉加欣羡。春来门巷苦寂寞，无人下马垂顾盼。因君访我生感激，况复深情重缱绻。须臾遽奉一罂至，封题未开香味遍。连朝服食果有益，顿使春风动颜面。京城酪酥润如蜜，宝坻银鱼白于练。贫家治食虽不精，此种亦得登盘馔。往时遇之屡挥手，即今相对颇下咽。愿将暇力受方书，悔向中年逐昏宦。衰贱已逢亲友恤，艰难终荷皇天眷。明朝行药到城南，喜与沈郎复相见。
谷儿晬日
作者：汪琬
朝代：明
体裁：古风

我生固多难，颇受忧患压。飘零竟何之，辟若风中叶。壮岁违同衾，井臼莫能摄。暮年失主器，每惧烝尝阙。幸有两少男，秀眉玉两颊。挽须屡争嬉，觅枣各夸捷。庶几君子泽，奕世犹未竭。紫麝涂汝囟，桃花靧汝靥。比来门户衰，需汝光旧阀。虎儿雄顾盼，骥子快驰突。早希岩廊人，勋业攀鳞甲。
赋得宫人入道二首
作者：汪琬
朝代：明

翻因薄命爱长生，羽氅云冠再拜行。曾被玉皇教按曲，忽随金母学吹笙。颜逢炼液重疑艳，身为持斋转觉轻。从此幽栖如野鹤，万年枝上月空明。自乞天恩下玉墀，宫中女伴镇相思。羞题红叶传尘世，愿守丹炉事本师。垂手只携禳斗诀，点唇初习步虚词。此生无复昭阳梦，犹为君王夜祝釐。
赋得宫人入道二首·其一
作者：汪琬
朝代：明

翻因薄命爱长生，羽氅云冠再拜行。曾被玉皇教按曲，忽随金母学吹笙。颜逢炼液重疑艳，身为持斋转觉轻。从此幽栖如野鹤，万年枝上月空明。
赋得宫人入道二首·其一
作者：汪琬
朝代：明
体裁：七言律诗

翻因薄命爱长生，羽氅云冠再拜行。曾被玉皇教按曲，忽随金母学吹笙。颜逢鍊液重疑艳，身为持斋转觉轻。从此幽栖如野鹤，万年枝上月空明。
赋得宫人入道二首·其二
作者：汪琬
朝代：明
体裁：七言律诗

自乞天恩下玉墀，宫中女伴镇相思。羞题红叶传尘世，愿守丹垆事本师。垂手只携禳斗诀，点唇初习步虚词。此生无复昭阳㝱，犹为君王夜祝釐。
赋得宫人入道二首·其二
作者：汪琬
朝代：明

自乞天恩下玉墀，宫中女伴镇相思。羞题红叶传尘世，愿守丹炉事本师。垂手只携禳斗诀，点唇初习步虚词。此生无复昭阳梦，犹为君王夜祝釐。
赠乔石林三首·其一
作者：汪琬
朝代：明
体裁：七言绝句

千古文章自有真，波澜如此不无神。老夫今夜掀髯笑，垂死才能见替人。
赠乔石林三首·其三
作者：汪琬
朝代：明
体裁：七言绝句

轻薄为文哂未休，典刑何意近韩欧。纵饶前辈风流在，也放斯人出一头。
赠乔石林三首·其二
作者：汪琬
朝代：明
体裁：七言绝句

杯阑烛跋月将中，细与论文兴不穷。从此儿曹争企脚，瓣香遥指射陂东。
赠京卫守府
作者：汪琬
朝代：明
体裁：古风

将军能舞丈二殳，少年笑骂轻竖儒。京城枹鼓百不虞，安坐营门一事无。蓟门风高白草枯，跨鞍远走叱拨驹。手抨角弓腰仆姑，去逐飞鸟追群狐。归来取酒黄公垆，炙牛作脯乳作酥。是时月出县浮屠，万家寂寂秋烟孤。笑从北里邀名妹，清歌妙舞红氍毹。满堂侠客相叫呼，酒酣立马争摴蒱。信手一擿喝作卢，眼中百万如锱铢。将军自诧高荆徒，区区礼法焉能拘。愿君善保千金躯，文州小丑方逋诛。国家右武需熊貙。行建牙纛西南隅。斩馘狸菟穷根株，遥飞捷书献群俘。立取侯印黄金涂，功名如此真丈夫。慎勿纵饮为粗疏，试开玉帐谈孙吴。
赠凤巢及襌师
作者：汪琬
朝代：明
体裁：五言律诗

结巢层石上，绝似鸟窝禅。每撒悬崖手，频垂入室拳。熟收檐角豆，清瀹涧心泉。若问诛茅日，迢迢不记年。
赠刘吏部
作者：汪琬
朝代：明
体裁：七言律诗

门前轩骑寂无闻，下直翛然坐夕曛。竹灶煮泉风谡谡，墨池飘絮雪纷纷。千年汉鼎瓜皮色，百番唐笺鱼子纹。除却焚香赋诗外，可容好事访杨云。
赠勒石顾生
作者：汪琬
朝代：明
体裁：古风

顾生运刀如运笔，能将纸墨登玄石。胸中烂熟二王书，何论银钩与铁画。锋力所至疑有神，波磔纵横俱逼真。观者摩挲三叹息，人间绝艺推斯人。顾生模勒真好手，细字如蝇大如斗。傥镌圣主登封文，勋德定然留不朽。君不见朱静藏、伏灵芝，至今名氏千年垂。
赠南员外家歌儿二首·其一
作者：汪琬
朝代：明
体裁：七言绝句

闻道秦筝最有名，秦儿玉雪可怜生。自从偷得江南曲，不爱伊凉队里声。
赠南员外家歌儿二首·其二
作者：汪琬
朝代：明
体裁：七言绝句

洞箫一曲共关情，白发吴侬感慨生。记得虎邱明月夜，剑池侧畔按歌声。
赠叠山王君海
作者：汪琬
朝代：明
体裁：七言绝句

但得栖身洞壑间，饫看山色只如閒。不知贵客缘何事，栲栲量金换假山。
赠张铨侯
作者：汪琬
朝代：明
体裁：古风

虚庭蔓草秋茸茸，忽然幻出高低峰。云根槎牙丛筱密，直疑天造非人工。张君巧思巳臻极，关键妙与文章通。回旋映带绝有法，嗤作小技缘愚聋。往年供奉畅春苑，一一结搆超凡庸。水流千盘山百转，无数苍翠排晴空。架岩透谷开辇道，彷佛仙岛环离宫。窃闻至尊屡嘉叹，一笑顾盼回重瞳。西山之材本顽矿，略加驱遣俱玲珑。此间拳石易易耳，指挥自觉神从容。一邱一壑未足道，定有三山五岳蟠胸中。
赠文与也三首·其一
作者：汪琬
朝代：明
体裁：古风

穷达固有命，深悔读书晚。何当如脉望，终岁穴故简。文郎好少年，落笔乃澹远。置予湖石间，书带绿于藓。
赠文与也三首·其三
作者：汪琬
朝代：明
体裁：古风

昔有待诏翁，艺林推大雅。槃礴玉兰堂，名在唐祝亚。诸孙今继起，亦复善挥写。旅食长安道，叹息无知者。
赠文与也三首·其二
作者：汪琬
朝代：明
体裁：古风

君家西山下，种竹满竺坞。平生一枝筇，借作芒鞋助。胸中富丘壑，点染托毫素。予本玉遮樵，对之起遐慕。
赠林吉人
作者：汪琬
朝代：明
体裁：五言律诗

听话闽中事，溪山宛目前。雨过扦蜡树，潮至种蛏田。绛荔蒸炎日，红蕉映雪天。何当携手去，选胜结茆椽。
赠横金沈丈景之
作者：汪琬
朝代：明
体裁：七言律诗

老去知君久息机，肯将踪迹狎尘鞿。隐囊棋局风流在，布袜青鞋逸兴飞。啄黍黄鸡双蹠美，输芒紫蟹巨螯肥。一尊从此堪相对，况有篱英采未稀。
赠沈丈二绝句·其一
作者：汪琬
朝代：明
体裁：七言绝句

与君连袂旧情亲，今日俱存岁暮身。幸得溪山相近住，杏花村里话朱陈。
赠沈丈二绝句·其二
作者：汪琬
朝代：明
体裁：七言绝句

别开蓬径绕岩阿，未有羊求共啸歌。准拟与君成二老，不论时节数来过。
赠猫
作者：汪琬
朝代：明
体裁：七言绝句

火点双瞳黍染毫，纷纷窃齧敢誇豪。但伸四脚青毡上，已胜床头却鼠刀。
赠王山史兼寄题独鹤亭二首·其一
作者：汪琬
朝代：明
体裁：古风

嵯峨树石营邱笔，茧纸兰亭定武刻。秦川公子收藏家，牙玉为签锦为帙。蹇驴驮来入京国，好事何人相赏识。几靓窗明亲卷舒，每防寒具沾遗墨。我闻君家筑亭太华偏，短歌招鹤鹤来前。松阴月午引修吭，何不骑此同飞鶱。看君直上西峰颠，俛视长物皆可捐。区区书画何足道，一笑过眼如云烟。
赠王山史兼寄题独鹤亭二首·其二
作者：汪琬
朝代：明
体裁：古风

我不羡辋川坞中辛夷白，亦不羡灞陵桥头柳条碧。惟羡君家一草亭，遥对青柯坪上松千尺。玄衣老鹤何处来，瘦骨棱棱露标格。有时叫月长松间，松声鹤声并萧瑟。老夫爱吟招隐诗，佗年峰顶结茅茨。从君拟乞浮邱术，也借仙人一只骑。
赠相士
作者：汪琬
朝代：明
体裁：七言绝句

唐许遗言果否真，赠君新诀始通神。相逢莫话鸢肩好，何必封侯定此人。
赠程五舍人二首·其一
作者：汪琬
朝代：明
体裁：七言律诗

三年旅食厌风霜，初掌丝纶直建章。过岭梅花乡梦远，翻阶芍药昼吟长。承恩祗在金螭侧，赐对频依玉几旁。故旧弹冠谁最切，欲修书札报维扬。
赠程五舍人二首·其二
作者：汪琬
朝代：明
体裁：七言律诗

宫莺高啭万年枝，才子为郎退食迟。垂袖内家催应制，珥貂中监乞题诗。月明寓直趋鸾掖，日晚濡毫对凤池。同作金门供奉客，冯唐独愧鬓如丝。
赠西山李翁柱元
作者：汪琬
朝代：明
体裁：七言律诗

曾陪杖屦两经旬，知好楼居断俗尘。邀取石公为老伴，勾连洞府作比邻。饤盘多摘黄金实，入馔惟烹澹墨鳞。丹臼药炉俱好在，的应已證地仙身。
赠陈均宁十二韵
作者：汪琬
朝代：明
体裁：五言排律

羡君娄水曲，栖止惬平生。户外晴波合，窗中远岫萦。女萝牵翠密，人柳弄阴轻。台为巢云迥，泉缘洗药清。艺蔬频按谱，选石各镌评。逸兴乌皮几，清斋雉尾羹。倡酬偕德曜，著述继康成。句向尊前觅，经从席上横。生涯馀钓具，心事托棋枰。遗世身难老，韬才物不争。耽书元雅癖，佞佛亦高情。他日遗民传，悬知独擅名。
跋友人法书竟赋此
作者：汪琬
朝代：明
体裁：五言律诗

绛拓宗淳化，唐临似右军。猊头圜鼎款，蛇蚹衲琴纹。援证宁辞僻，摩挲未厌勤。欣然销永日，胜策立朝勋。
轩中即事
作者：汪琬
朝代：明
体裁：五言律诗

北牖风差软，南荣日渐长。云涵砚山润，花压壁瓶香。文竹新书几，斑丝旧隐囊。莫言无长物，粗觉胜王郎。
轩中弄笔偶成
作者：汪琬
朝代：明
体裁：七言律诗

家近南垞与北垞，比邻郁郁遍桑麻。不妨拾蕈充斋钵，未辨留钱付画杈。老柳已髡仍有蘖，小桃才接尚无花。村人社鼓欢阗甚，搀入閒身一笑哗。
迂疏
作者：汪琬
朝代：明
体裁：七言绝句

黍饭葱汤养此生，悠然犹发啸歌声。极知老大迂疏甚，恰要儿曹著眼惊。
过亡儿筠箐庵二首·其一
作者：汪琬
朝代：明
体裁：七言绝句

入门无复整衣迎，台面荒凉半就倾。筀竹生孙梅结子，伤心怕到箐庵行。
过亡儿筠箐庵二首·其二
作者：汪琬
朝代：明
体裁：七言绝句

空亭依旧枕方池，画障云屏不复施。嗟汝壮年犹至此，老人媮息几何时。
过吴氏南垞草堂
作者：汪琬
朝代：明
体裁：五言律诗

饭馀屣步出，于此每盘桓。高下数株石，周遭卐字阑。广除分美荫，圆沼引清湍。笋媆茶香熟，差令老抱宽。
过平岭见原田流水甚可爱
作者：汪琬
朝代：明
体裁：五言律诗

疑是武陵天，人家十数椽。危桥跨清壑，细路入平田。鸟影藏红树，鸡声出翠烟。此中堪大隐，何必羡游仙。
过村家小池
作者：汪琬
朝代：明
体裁：五言律诗

乘兴不知远，悠然惬赏心。试花桃尚小，昂穗麦初深。翠羽明如锦，鱼苗细似针。本非枮槁客，泽畔亦行吟。
过林屋旸谷诸洞至无碍庵小愒因呈同游诸君子
作者：汪琬
朝代：明
体裁：古风

金庭玉柱人中天，灵境本自仙翁传。千年不闻下笙鹤，惟有禅客来安禅。我行正值秋景暮，疏林橘柚摇轻烟。萦纡细路似蛇绕，硗确乱石如羊眠。幽禽忽来哢格磔，锦蝶相趁飞翩翾。青鞋布袜行复止，刹竿喜峙陂东偏。低牵绿萝络门牖，高拄筀竹支栌椽。老衲一二颇朴野，幸无苛礼烦周旋。但烧栗皱作果钉，旋取乳溜将茶煎。与君选胜恣冯眺，波光镜朗峰环连。山川有灵默相助，争献奇秀呈苍妍。况兼风暖日加丽，天畀此福非偶然。径须扳藤蹋浓翠，穿尽绝壑穷层颠。题名岩石勿草草，再到洞府知何年。
过江氏小山书屋
作者：汪琬
朝代：明
体裁：五言律诗

秋色淡融融，聊行小径中。画阑饶曲折，文石擅玲珑。丛桂多年绿，盆鱼一色红。游从都似旧，欠了鹿床翁。
过江距广陵三十里值暮雨
作者：汪琬
朝代：明
体裁：古风

天阴生暝寒，旅舍伤寂寞。微雨江上来，江村杏花落。燕归柳塘社，渔返瓜洲郭。何处远钟声，孤舟宜早泊。
过石坞
作者：汪琬
朝代：明
体裁：七言绝句

主宾无语似相忘，净扫青苔坐夕阳。乳燕飞飞蛙阁阁，楚萍谢絮满池塘。
过石坞山房
作者：汪琬
朝代：明
体裁：五言律诗

不惜扶衰病，频于此地游。贴波低乳燕，绕径蔓牵牛。翠霭千重合，青山四面收。瓷瓶试新茗，竟日小淹留。
过蕉龛
作者：汪琬
朝代：明
体裁：七言律诗

禅栖岑寂俛林邱，高挂芒鞋政好休。移得蕉花侵径长，洗残菜叶绕溪流。衰迟我作辞巢燕，精进君参露地牛。望望刹竿知不远，纵无新社亦来游。
过西园
作者：汪琬
朝代：明
体裁：七言律诗

松路榛门接细岑，水清石瘦却幽寻。潜龙尚有为霖势，倦鸟初无择木心。聊借閒身供啸傲，略扶病脚试登临。远公傥置莲花社，不敢攒眉向法林。
过谈家庄始有杏花时距谷雨仅七日
作者：汪琬
朝代：明
体裁：古风

才卖餦餭餐酪粥，江南花信纷相续。绯桃素李无数开，社鼓鼕鼕酒新熟。燕齐之间春最迟，若挍月令斯失时。箧中裌衣空复在，至今犹著羔羊皮。凫翁鸭子绕沙紫，啼鵊流莺不到耳。清明已过谷雨来，甫见杏花初放蕊。安得归帆乘便风，故乡节物儿女同。豆筴离离眠地绿，樱桃累累压枝红。
过露筋祠
作者：汪琬
朝代：明
体裁：古风

湖水渺无际，古祠临钓矶。藕□渐萧飒，枫叶森芳菲。一二白发巫，裴回倚门扉。阴廊窜鼯鼠，画壁生伊威。岂无估客舟，来酹椒浆稀。灵兮秉贞素，独处谁相依。羞比青溪姑，愿效黄陵姬。山鬼虽陆梁，敢□坐上帏。我兹访遗迹，日落烟霏霏。轻埃㑴绿鬟，寒吹卷绡衣。环佩了不闻，徒然想音徽。
还家检挍草堂及书屋讫作此
作者：汪琬
朝代：明
体裁：古风

门前流水屋角山，先生一笑开颓颜。平生苦无立锥地，何意有此茅三间。修髯老松卧苔石，苕花滟滟黄金色。竹篱蓬径颇宜人，好岸一巾扶两屐。先生倦游今几年，岁暮日斜殊可怜。但办炉熏与茗碗，濡毫真个赋归田。
违俗
作者：汪琬
朝代：明
体裁：五言律诗

阑入少年埸，功名黯自伤。病身垂翅鹤，拙宦触藩羊。史笔尊迁固，玄言爱老庄。半生违俗好，安可点班行。
连日酷暑近晚稍得风是夕遂雨
作者：汪琬
朝代：明
体裁：古风

赤日行中天，炎炎一何烈。衰羸固难支，况复婴毒热。乘间入肝脾，自分那得活。姑以静胜之，躁心戒妄发。昨宵月离毕，兹晨蚁迁穴。幸甚天将阴，快雨起蘋末。微凉袭枕簟，高卧亦已决。风伯洵可人，俾我宽消渴。
连遇大风舟行甚迟戏为二绝·其一
作者：汪琬
朝代：明
体裁：七言绝句

尘沙漠漠不逢春，祇觉狂飙搅水滨。风伯也如时态薄，百端阻抑去官人。
连遇大风舟行甚迟戏为二绝·其二
作者：汪琬
朝代：明
体裁：七言绝句

怊惆篙师色似灰，数重雪浪竞欢豗。老夫别有惊心处，新自风波宦海回。
连阴
作者：汪琬
朝代：明
体裁：五言律诗

今日少天气，连阴欲破旬。鹁姑呼雨急，桠舅受霜新。松麈宜频捉，柴车懒更巾。拍浮无不可，判此倦游身。
迟曰缉至
作者：汪琬
朝代：明
体裁：五言律诗

丛竹初生笋，繁花渐委苔。故人敦宿诺，倘命一舟来。书札能先报，柴荆合暂开。传呼小儿女，斟酌酦春醅。
述山居杂事二首·其一
作者：汪琬
朝代：明
体裁：五言律诗

逸兴老逾长，终朝检挍忙。与花经地界，代笋设垣墙。窗为看山彻，符因调水藏。呼童理荒秽，净讫旋移床。
述山居杂事二首·其二
作者：汪琬
朝代：明
体裁：五言律诗

小辟蒿间径，宽编竹下籓。束荆篘酒子，贷粟饲鸡孙。花尽游蜂减，林深宿鸟欢。本无驺骑到，不是杜柴门。
追述
作者：汪琬
朝代：明
体裁：七言律诗

得寻洞府亦前因，追述游时不厌频。丹穴乳泉皆异境，黄甘陆吉是幽人。穿林翠羽形容丽，出网银刀气味珍。除是修然尘外客，更谁解问五湖津。
送人之越中任
作者：汪琬
朝代：明
体裁：五言律诗

祖帐酒初醒，轻帆不暂停。家山虎邱寺，驿路鲒崎亭。晓日江烟绿，春风海峤青。行逢朋旧羡，高第在通经。
送人南游
作者：汪琬
朝代：明
体裁：五言律诗

长路应难问，君行况及秋。不知葭菼外，何处泊孤舟。远树连云起，残潮漾月流。可堪南去雁，并作客中愁。
送人南游
作者：汪琬
朝代：明

长路应难问，君行况及秋。不知葭菼外，何处泊孤舟？远屿连云起，残潮漾月流。可怜南去雁，并作客中愁。
送人南还
作者：汪琬
朝代：明
体裁：五言律诗

垂杨绿未齐，千里惜分携。雁去榆关北，人归笠泽西。潮平芳芷短，帆落夕阳低。到日逢修禊，兰亭续旧题。
送人还抚宁
作者：汪琬
朝代：明

莺啼潭柘庵，草长桑乾口。此时送君行，东风吹马首。关路遥连沙碛斜，知君今夜宿谁家。蓟州美酒滦州？，好醉棠梨千树花。
送人还抚宁
作者：汪琬
朝代：明
体裁：古风

莺啼潭柘庵，草长桑乾口。此时送君行，东风吹马首。关路遥连沙碛斜，知君今夜宿谁家。蓟州美酒滦州�，好醉棠梨千树花。
送再从侄处默
作者：汪琬
朝代：明

又向长安别，凄然动客愁。秋风吹运道，落日在孤舟？雁逐江烟下，潮冲楚树流。何时复相见，与续竹林游。
送再从侄处默
作者：汪琬
朝代：明
体裁：五言律诗

又向长安别，凄然动客愁。秋风吹远道，落日在孤舟。雁逐江烟下，潮冲楚树流。何时更相见，与续竹林游。
送北客二首·其一
作者：汪琬
朝代：明
体裁：七言绝句

金陵店中美酒多，南人北人共经过。南人爱听女儿曲，北人爱唱甘州歌。